text:
Thursday, January 27, 2011
घोड़ीपर चढ़ि लेब हम डिग्री
जे कथाकार नहि हुअए ओ कोन आ केहन कथा लिखत, एकर ठेकान तँ कियो नहि कऽ सकैत अछि। मुदा युवा पीढ़ीकेँ देखि कऽ कोनो कथा लिखब संभव नहि अछि आजुक कालमे। तकर बादो कियो हुनका लऽ कऽ लिखैत अछि तँ कहि सकैत छी जे ओ सभटा फूइस लिखि रहल अछि। एकरा मादे हमर ई तर्क अछि, जे युवा अछि ओ केना बुझता जे ओ सतमे युवा छथि या नहि। जखन एहि भारत मे 80 बरखक बुढ़ जे.पी. युवाक नेतृत्व कऽ सकैत अछि, जीवनक आखिर कालमे देशमे संपूर्ण क्रांतिक बिगूलि फूकि सकैत अछि, तखन युवाक उम्रक की सीमा मानैत अछि कियो।
नेनामे जखन स्कूल जाइत अछि तखन सभ सोचैत अछि जे कॉलेजमे खूब उछल-धक्का करब। कॉलेजमे गेलापर लागैत अछि जे करियर बना लेब तकर बाद तँ अपन जिनगी अछि आओर जखन करियर बनि गेल, ब्याह भऽ गेल तकरा बाद दुनिया सूझै लागैत अछि। जखन जिनगीक ई परिभाषा अछि तखन युवाक कोन कथा लोक सभकेँसुनाओल जाइत अछि। मां-बापक सपना, भाइ-बहिनक इच्छाक आगू अप्पन सपना तँ अधूरे रहि जाइत अछि। यएह हाल तँ आलोकक छल। हुनकर नजरिसँ देखियौतँ ओ कहियो युवा भेल या नहि स्वयं नहि जानैत अछि।
एकटा आओर गप, एहि कथाक शीर्षकपर एखन नहि जाऊ। अहाँ तँ जानतै छी जे ब्याह करहि लेल लड़का घोड़ीपर बैसि कऽ बाराती जाइत अछि। मुदा आब हमरा ई नहि कहबै, ‘आंय हो, हमरामे तँ लड़का घोड़ीपर बैसि कऽ बराती नहि जाइत अछि। ई कोन गप अहाँ कऽ रहल छी’। एहि गपमे हम एतेबे टा कहब जे अहाँक बिरादरीमे ई विधि नहि होइत अछि, एकरामे हम कत्तौसँ दोषी नहि छी। किएक तँ जिनकर जाति, वंशमे जे भेल आयल अछि, आ॓हि विधिकेँ हटायब 21म शताब्दीमे बड़ कठिन गप अछि। फेर ईहो गप अहाँ हमरा नहि कहि सकैत छी जे कत्तौ घोड़ी पर चढ़ि कऽ डिग्री लेल जाइत अछि। तँ सुनू ई, जे गप छैक, ‘घोड़ी पर चढ़ि लेब हम डिग्री’, ई हमर नहि अछि। ई गप आलोक बाबू हमेशा कहैत छला।
आलोककेँ अहों तँ नहि जानैत छी। ओ, ओ आलोक नहि अछि जकर अर्थ रोशनी होइत अछि। ओ, ओ आलोक अछि जे माँ, पिता, बहिनक कारण अप्पन सपनाकेँ घूरिमे जरा कऽ आस्ट्रेलियाक ब्रिसबनमे रहैत अछि। पिछला तीन बरखसँ ओ अप्पन देश नहि आयल अछि। ओतय तीन शिफ्टमे काज करैत अछि। हुनका नीन नहि होइत अछि। लागैत अछि जे हुनका नहि सुतबाक बीमारी भऽ गेल छनि। मुदा आलोक बाबू एकटा जिंदा मशीन अछि जे अप्पन सपनाकेँ मारि कऽ लोकक सपनाकेँ यथार्थमे बदलहि लेल काज करि रहल अछि। हुनकर जिनगीक कथा मझधारक एहन नावक कथा अछि जकरा कोनो दिशा नहि देल जाइत अछि। मां-पिता हुनकर जिनगीक खेवनिहार अछि, जेना ओ चाहता, ओहिना हुनकर दिशा भऽ जाएत।
छत्तीसगढ़क राजधानी अछि रायपुर। ओहि शहरमे एकटा मोहल्ला अछि शंकरनगर। एतय पिता बड़ मनोयोगसँ एक-एक पाइ जोड़ि कऽ घर बनौने रहथिन। आलोकक पैतृक घर तँ भिंड-मुरैना लग रहनि। जतौका जंगलमे कहियो डकैतक राज चलैत रहै। पिता, के.जी.कुशवाह, फूड कॉरपोरेशन ऑफ इंडिया मे काज करैत रहथि। हुनकर ब्याह भोपाल भेल छल। दूटा बच्चा छल। पहिलुक आलोक आ दोसर बेटी किनू। दुनू पढ़ैमे खूब तेज। मुदा रायपुरमे रहैक कारण हिन्दी माध्यममे पढ़ाइ भेल छलनि। तहिसँहुनकर अंग्रेजी कमजोर छल।
मां-पिताक सपना छल जे हुनकर बेटा खूब पढ़ि-लिखि कऽ बड़का आदमी बनि जाए । इंटर केनहि कालमे माँ सोचथिन जे हमर बेटा सी.ए. बनि कऽ नाम कमाबै। ताहिसँहुनकर एडमिशन बी.कॉममे कएबा लेल जिद पकड़ि लेलखिन। एकटा बेटा ओहिनो माँकेँ बेसी दुलारु होइत अछि। आखिरकार माँक जिद मानल गेल आओर आलोक बी.कॉम मे एडमिशन लऽ लेलक। बी.कॉम मे नीक मार्क्स अएलै आओर सी.ए. क तैयारी लेल आलोक दिल्ली आबि गेलाह.
दिल्लीक पूर्वी इलाका लक्ष्मीनगर सी.ए. क गढ़ मानल जाइत अछि। एतय कतेक सी.ए. केँ तैयारी करबैक लेल कोचिंग संस्थान अछि, अंगुरीपर गिनलो नहि जा सकैत अछि। आलोक एकटा नीक कोचिंग संस्थानमे एडमिशन लेलक। कामर्स तँ नीक लागैत छलहुनका मुदा सी.ए. बनैक कोनो चार्म नहि छल। कोचिंग करैत, एक-दू बेर ओ परीक्षा देलक मुदा ढ़ाकक तीन पात रहल। ओहिनो हर बरख पाँच पर्सेंट तँ सी.ए.क रिजल्ट होइत अछि। करीब तीन साल तक दिल्लीमे रहलाक बाद रायपुर घुरि आयल। मायक सपना अपूर्ण रहि गेलनि। सी.ए. बनैक कोशिश रंग नहि आयल। एकटा आलोक छल जे कखनो मां-पिताक आगू अप्पन सपनाक गप नहि बतैलखिन। जहिना जे गप दुनू प्राणि कहैत छल, तहिना आ॓ मानैत छल। किछु दिन डिप्रेशनमे रहलाह आलोक। मुदा माय तँ माइये होइत अछि। नया सपना देखैमे कोनो दोषो नहि अछि।
किछु दिन बीतल तँ घरमे कलह हुअए लागल जे आलोक आबि कऽ की करताह? घरमे अनुशासन एतेक कड़ा जेकर गप कहलो नहि जाय। दुनू भाइ-बहिनकेँ माँ-पिता जे कहतियै, से ओ सभ करै। अहिमे एक दिन मांक मनमे आयल जे बेटा सी.ए. नहि बनल तँ की भेल, ओ वकील बनताह। हुनका कियो सुझाव देलनि जे वकील तँ गांधीजी सेहो छल, जवाहरलाल नेहरू सेहो, जखन ओ प्रधानमंत्री बनि सकैत अछि तखन अहाँक बेटा तँ ओकरोसँ तेज अछि। आलोककेँ कहियौ जे ओ एल.एल.बी. मे एडमिशन करा लेताह आओर शहरमे कॉलेज अछि। खूब मन लगाकऽ पढ़ताह आरायपुर राजधानी भऽ गेल अछि, खूब केस-मुकदमा हेबे करत, ताहिसँ हुनकर वकालतक धंधा खूब चलत। आखिरकार जहिना माँ क मन बदलल आलोकक करियरक राह सेहो बदलि गेल। आब ओ बैरिस्टरीक पढ़ाइ लेल एडमिशनमे जुटि गेल। हुनकर मेहनत आओर माँक आशीर्वाद रंग आनलक।
कॉलेज तँ कॉलेज। ओहियो मे लॉ कॉलेज। पढ़ाइ की होएत। नहियो गेलाक बाद एटेंडेंस बनि जाइत छल। बस प्रोफेसर के आगा-पाछां करैत रहू, एटेंडेंस बनि जाइत। फार्म भरू,गेस पेपर से पढ़ि लियौ आओर परीक्षा के एकाध हफता पहिलै टीचर से ‘सजेशन’ लऽ लियौ। अहियो स नहि संतुषि्ट हुए तँ पिछला पांच सालक क्वैचश्न पेपर देखिकर खास-खास सवाल कऽ रटि जाऊ। ओकरो से नहि हुए तँ जे अहांक रूम मे गार्डिंग कऽ रहल अछि, हुनका सेट कऽ दिओ कि ओ परीक्षा हॉल मे एक कोना धरि के पूरे काल उंघैत रहै। बस फेर की। गेस पेपर छबे करल नहि तँ ‘सर’ के बनाओल नोट्स कोन दिन काज आयत। ओकरा बिथायर कऽ सभटा सवालक जवाब लिखैत जाऊ। एतबैयो साहस नहि अछि तँ परीक्षा के एक दिन पहिलुका राति मे छोट-छोट पुरजा बना लियै आओर मोजा,कॉलरक पाछां नहि तँ अंगाक आस्तीन मोरि कऽ ओकरा मे नुका लियो ओ पुरजा कऽ।
जब देसक एहन शिक्षा होएत तखन शिक्षा प्राप्त करहि बला केहन। अनुमान लगा लियौ। आखिर जे सभ शिक्षक बनल अछि ओ की कोनो पूरा कोर्से पढ़िकै बनल अछि। जे हुनि आदर्शक गप करत। चोरी तँ चोरी होएत अछि। चाहे अहां दू टा पाई चोरि करू या फेर परीक्षा मे ‘चीटिंग’। यहि कारण छल जे बाप बेटा कऽ कहैत छलाह जे कोर्स खत्म नहि भेल अछि तँ कोना चीटिंग कऽ लिओ। ओहिनो हमर सभक मतलब मैथिल मे दैत छी गप लिओ लपालप चलतै अछि। आओर मारि कम बपराहैट बेसी अहि लेल तँ कहल जाइत छल। पूरा साल तँ उछल-धक्का करै सं फुरसत नहि, मुदा परीक्षा नहि पास करहि सकलहुं तँ माय-बाप सं लऽ कऽ सभ कियो कहैत रहताह, ‘हेयौ जानैत छिये। अहि बेर बड़ कठिन सवाल आयल छल। हमरो टीचर से कहैत छलाह।’ और तँ और, अपन मौनक जोगर टीचर से कहा लेत, ‘दस टा मे से पांच टा कोश्चन तँ सिलेबस से बाहर के रहैत, तँ कोनो कियो सवालक जवाब लिखतै।’ आओर कानाफूसी ईहो होएत, ‘अहि बेर खूब टाइट परीक्षा भेल। ओ दरोगा मंडल,जे आयल छल, बड़ बदमास अछि। हिलै तक नहि देलक।’ ई तँ भेल परीक्षाक गप। जखन परीक्षा भऽ जाइत अछि। तखन कॉपी कतय जचां रहल अछि, ओकर पता लगाबै लेल दिनराति बौआ रहल अछि।
मिथिला मे ते जानते छी, बेटा-बेटी मे की फर्क होएत अछि। बेटा जे जखन चाहत ओ मिलै ओकरा। मुदा बेटी तँ ऑन घर जाइत। ओकरा खिया-पिया के की होएत। बेटी के पेट तँ नून रोटी खायक भरि जाइत मुदा बेटा कऽ तँ दूध-भात चाहि। बेटा अंग्रेजी मीडियम मे पढ़त, मुदा बेटी ते सरकारी स्कूल मे जाइत अछि, ई की कम अछि। यहि हाल छत्तीसगढ़ के छल। जे कहियो आलोक बाबू के घर आओर जे समाज मे ओ रहैत छल, ओहिने छल। आलोक बाबू लॉ कॉलेज मे एडमिशन लेलाह तँ जरूर मुदा पढ़ैक जरूरत की छल। शुरू मे एकाध दिन कॉलेज गेलाह, जखन दोस्त-मुहिम बनि गेलाह,टीचर चिनहै लगलाह तखन फेर बाते की। घर से रोज टाइमे पर निकलैत छलाह, मुदा लॉ पढ़ैत छलाह या किछु आओर, से आलोक बाबू टा जानैत छल। मुदा सांझ मित्झर भेला पर घर जरूर टाइम से घुरि जाइत छल। घर मे सभ कियो बुझैत छल जे ओ तँ क्लास कऽ कऽ आबि रहल अछि। कहियो हाथ मे दू टा लॉ के किताब झूलाबैत घुरैत छलाह, तँ कहियो कोनो हाथ मे केकरो नोट्स लऽ कऽ। मुदा नीक गप हो या अधलाह,नुकायल तँ नहि रहैत अछि। आलोक बाबूक किरदानी लोकक आगू आबै लागल।
शहर मे हुनकर नीक दोस्त छल तँ बदमाशो दोस्त ओतबै छल। हुनकर कॉलेज मे 25साल से एकटा परंपरा छल, जे क्लास के बदमाश लड़का सभ आगूक बैंच पर बैसैत छलाह। मुदा आलोक बाबू जखन एडमिशन लेलक तँ हुनकर दोस्त किछु अहिनो छल। ताहि से ओ अगलका बेंच पर बैसऽ लगलाह। चूंकि हुनकर पिता के शहर मे एकटा इज्जत छल। ताहि सं लोक मानैत छल जे आलोक बाबू नीक होएत। मुदा लोक ई नहि बुझैत छल जे यदि अहांक खानदान नीक अछि, एकर मने ई नहि भेल जे अहों नीक होयब। लेकिन ई गप की बुझैता लोक-बेद कऽ। एखनो देखियो नै, ई जाति, गोत्र, मूल,मूलक ग्राम की होएत अछि। ओहि काल मे जे ऋषि भेल हुनकर हम सभ वंशज अछि। एकर मने ई तँ नहि भेल जे हमहूं ऋषि भऽ गेलहुं। हाथक पांच आंगुर की बराबर अछि। घर मे चारि भाई अछि, सभक अलग-अलग विचार आओर आदत अछि। तखन हम कोना कहि सकैत अछि जे खानदान से लोकक आदत, संस्कारक निर्धारण होएत अछि। की राजेंद्र प्रसाद के खानदान की राष्ट्रपतिये छलाह। ललित नारायण मिश्र कतेक बड़का नेता भेलाह, मुदा खानदान मे कियो क्या नहि भेल। जगन्नाथ मिश्रक नाम चारा घोटाला मे आयल। लालू यादवक खानदान चरवाहा के अछि। मुदा ओ बिहार पर एतेक दिन शासन करलाह जे एखैन धरि कियो नहि करलाह छल आओर आगू के करताह कहल नहि जाई सकैत छी।
तखन आलोक बाबू तँ आलोक बाबू छल। पढ़हि मे नीक छल ताहि से नीक स्टूडेंट हुनका सं दोस्ती करते छलाह, मुदा अधलाहो सोचैत छलाह जे हुनका संग रहि के किछु तँ नीक गप आ पढ़ैक लेल जानकारी भेटत। अहि बीच एक दिन हुनकर मन मे आयल जे अंग्रेजी नीक नहि होएत तँ जिनगी मे किछु नहि कऽ सकब। फेर की छल। ओ पूरा शहर ताकि गेलाह जतय अंग्रेजी बाजै लेल आओर ग्रामर कियो सिखा दिया। मुदा रायपुर तँ रायपुर छल। ओहि काल ओतय एडवांस नहि भेल छल जे अंग्रेजी पढ़ाबैक लेल कियो भेटतियै। ओ निराश भऽ गेल छलाह। मुदा एक दिन हुनका पता चलल जे शहर के बीचोबीच जे ‘होटल निहार’ अछि ओतय किछु भेट सकैत अछि।
रायपुर मे जतय कॉलेज अछि ओकरा मे पढै बला नीक सभ छात्र सभ शुक्रवार के आबैत छलाह। शहर के जे छात्र बैंक क्लर्क, पीआ॓, एसएससी, एमबीए के परीक्षाक तैयारी करैत छलाह, ओ ओतय सांझ मे आबैत छल। बैनर छल रोट्रेक्ट क्लब। रोटरी के यूथ विंग। एकर बैनर तल सभ मिलि कए खूब ग्रुप डिस्कशन करैत छल। जेनरल नॉलेज एक-दोसरा से पूछैत छलाह। एक्सटेंपरी मे सेहो भाग लैत छल। लड़का-लड़की मे कोनो भेद नहि होएत छल। एतय लागैत छल जे किछु सार्थक काज भऽ रहल अछि। रायपुरक रोट्रेक्ट क्लबक इतिहास रहल अछि जे ओतेक बेसी सदस्य देशक कोनो परीक्षा हुए सभमे खूब नीक करलक छल। आबि आलोक बाबू के जिनकी बदलि गेल छल। ओ सभ शुक्र कऽ रोज होटल निहार जाय लगलाह। आपस मे अंग्रेजी बाजैत छलाह। शुरू मे दिक्कतो भेल, मुदा धीरे-धीरे बाजहि लगलाह।
एकाएक आलोकक बात-व्यवहार सभटा सेहो बदलहि लागल। एक दिन क्लब मे फिल्म कऽ लऽ कऽ गप शुरू भो गेल। आखिरकार गपशप मे ई गप पर जोर देल गेल जे सभ कियो अप्पन-अप्पन वृतांत सुनाओल जाए जे हुनकर फिल्म देखबात आतुरता आओर फिल्म संस्कार कोना भेटल। जतेक गोटा रहैत ओतय, सभ अप्पन-अप्पन गप सुनाबहि लागल। कियो कहलक, पापा के पॉकेट से पैसा चुराकऽ देखलहि रहि फिल्म। कियो कहलक जे माम के साथ गेल रहि तँ किओ कहलक स्कूल से भागि के गेल रहुं फिल्म देखने। आप जखन आलोक बाबू के पारि आयल फेर की छल। हुना संग तँ गपक खजाना आओर अनुभव के विस्तर छल। ओहिनो अहां जानैत हेबै जे मुकि्तबोध कहने छलाह जे जिनका संग जतबे अनुभव हेता हुनकर रचनात्मक क्षमता ततबेक बेसी हेता। ई गप आलोक बाबू पर बेसी बैसल रहै। फेर की छल, शुरू भऽ गेलाह आलोक बाबू। ओहि दिन जे ओ ओतय भाषण देलैन से महीना भरि सभक मुंह पर छल। जे जतय मिलतियै ओ ओतय आलोक बाबूक फिल्म देखहिके किस्सा बाजैत छल। आहि बैठकक गप क्लब के पत्रिका मे सेहो छपल छल। फिल्मक लाऽ कऽ कहने की छल, लोक कऽ आनंद विभोर कऽ देलक। ओ लिखने छलाह, फिल्म, फ़िल्म और फ़िल्म। ,ई शब्द छल कि आओर कुछु। एकरा सं परिचय कोनो भे, क्या भेल, एकर मैन तँ अछि। दिवाल पर चिपकल पोस्टर, अखबार मे छपल फोटो, गली-मोहल्ला मे लाउडस्पीकर मे बाजैत गाना आओर डायलॉग या रेडियो मे प्रसारित होए बला गाना मन-मस्तिष्क कऽ खटाखटा कऽ राखि दैत छल। शादी-ब्याहक काल माहौल कऽ मदमस्त करैत फिल्मी गाना हुए या जनवरी आ अगस्त मे बजै बला देशभक्तिक तराना, नेना मे अठखेली के संग कौतुहलक विषय छल। ओ एहन काल छल जखन फिल्मी पोस्टर देखहि कऽ मन होएत छल जे हमहूं स्मार्ट बनि जाय आैर ओहिने फैशन करैत रहि। एकटा समय रहिक जखन फिल्म कऽ लऽ कऽ किछु नहि जानैत रहि आओर सभटा हीरोइन एक्के जना लागैत छल। मन ही मन सोचैत रहि जे गाना बजैत कोना अछि, डायलॉग कोना बाजैत अछि, हीरो मैटि से उपर उठि कऽ परदा पर कोना आबैत अछि। की पोस्टर पर जे स्टंट होएत अछि ओ सच्चे मे होएत अछि की नहि।
आगू लिखने छल, 'मां कहैत अछि। कोनो अहिनो काल छल, जखन हम सभ सभटा शनि दिन फिल्म देखैने जाइत छलहुं। अहि दिन घरक सभ लोक फिल्म देखहि लेल जाइत छलहुं। ई ओहि कालक गप अछि, जखन हम जन्म नहि लेलहुं छलहुं। मां के मन मे एखनो घुमरैत रहि अछि ओ दिन।" जखन हम होश संभालनौ तँ घर मे ओ रेडियो कऽ बाजैत देखलहुं जे पापा कऽ शादी मे भेटल छल। घर के जे सभ फुर्सत मे रहताह ओ आकाशवाणी से प्रसारित होहुं बला गाना सुनैत रहैक, एफएम ते ओहि काल मे रहबे नहि करै। जकर एहन घर रहताह, ते नेना से गाना सुनहि के आदत केकरा नहि लागत। ओनो बाबा खूब गाना सुनैत छल आ गाबैतो छल।
एकटा गप तँ छल। आलोक बाबू के मुंह में सरस्वती बैसेत छलि, क्याकि जखन ओ बाजब शुरू करैत छल, तँ लोक बेद सभ काजि छोड़िकऽ हुनकर गप सुनैहि मे लागि जाइत छल। वैह भेल ओहि दिन। रायपुर के लोक कहैत अछि जे ओ दिन शहर के लिए अलगे दिन छल। भरि राति हुनकर भाषण चलल रहल। क्लब मे जे सभ छल ओ ओहि राति घर नहि गेल छल। तीन बजे भोर धरि फिल्मक संस्कारक गप ओ कैने छलाह। घर मे मां-पापा सभकियो हुनका लेल तंग भऽ गेल छल जे ओ राति मे नहि आयल छल। मुदा सभ कियो जानैत छल जे आलोक बाबू कतो हेता तँ नीके से हेता आओर कोनो काजक कारणे घर नहि आयल छल।
हुनकर संगी नीलेंद्र बाजैत छल जे ओ एक गिलाह पानि पिब के फेर बाजब शुरू करने छल। घर मे रेडियो से जानल छलौंह जे गाना की होएत अछि। लाउडस्पीकर मे बाजैत आ गाम मे होय बला नाटक से जानलौंह जे कोन शहंशाह के डायलॉग अछि आओर कोन गब्बर सिंहक। आहि काल मे टेलीविजनो देखलहुं। इंदिरा गांधी आओर राजीव गांधीक अंतिम संस्कार के टीवी पर देखने रहि। मन चंचल आओर स्वभाव अछि जिद्दी। रविक सांझ मे फीचर फिल्म देखैने दोसरा कतए जाइत रहि। बुध आओर शुक्र के सेहो चित्रहार देखैत रहि। मुदा फिल्म तँ इंटरवले तक देखैत रहि क्याकि ओहि काल साढ़े आठ बजे राति बड़का राति भो जाइत छल। आलोक बाबू कहैत छल जे हम ओ उम्र के ओ पड़ाव से गुजैर रहल रहि जखन हमर संगी-साथी नुका कऽ बीड़ी-सिगरेट पिबैत छलाह, फिल्म देखैले जाइत छल, सेक्स कऽ गप करैत छलाह आओर एतय तक कि मारपीट सेहो। मुदा हमर सोच ओहियो काल आओर आजु उल्टा छल। हमर कहब छल जे सभटा लोक काज करैत अछि ओ काज हम नहि कर। यहि कारण छल जे हमर दोस्तक ग्रुप नहि बनल। दोस्तक देखौंश में सिगरेट के मुंह तँ लगैलो मुदा नुका कऽ काज नहि नीग लागैत छल ताहि से नहि पिबलहुं। शाकाहारी तँ नेने से छी। फिल्म देखैक मन भेल तँ लागल जे तीन घंटा धरि भूखिहि रहै पड़त। घरक लोग फिल्म देखहि लेल नहि जाइत छल तखर हमर अकेले जाइत कोनो सवाल नहि रहैक।
आलोक बाबू तँ पूरे किस्सागो छल। एक-एक शब्द सोचि-समझि आओर कऽ कहैत जा रहल छल। एक-एकटा गप ख्याल पारि कऽ कहैत रहि आओर लोक सुनैत छल। कहैत अछि स्कूल मे गर्मी आैर दशहरा के नब्हर छुट्टी होएत छल। सभकियो गाम जाइत छलौंह। गामक लोक फिल्म देखहि कऽ लऽ कऽ खूब गप करैत छल। सभटा गप हम चुपचुाप सुनैत रहि। गाम मे जिनकर ब्याह होएत छल, ओ अपन कतनया के फिल्म देखाबैक लेल लऽ जाइत छल। हमहुं सोचैत छलहुं जे सच्चे फिल्म देखबाक कतेक रोमांचक होएत हेता। किछु नहि किछु मन लागै बला जरूर देखाबैक अछि जे गामक लोक ब्याह के बाद फिल्म देखहि लेल जाइत अछि। हमूहि मन मे प्लानिंग बनबैत रहि जे ब्याह हैत तँ सबसे पहिलुक काज करब जे कनिया कऽ लऽ कऽ फिल्म देखहि लेल जायब।
जारी...
Posted by विनीत उत्पल at 10:47 PM 1 comment:
Labels: घोड़ीपर चढ़ि लेब हम डिग्री, दीर्घकथा
Subscribe to: Posts (Atom)


c: text/html

text:
पशुपतिनाथ मन्दिर
पशुपतिनाथ मन्दिर काठमाडौं जिलाअवस्थित ऐतिहासिक धार्मिक, पर्यटकीय महत्वपूर्ण स्थल छी। ई मन्दिर काठमाडौं जिलाक का म पा वार्ड नम्बर ८ म बागमती नदीक किनारम रहल अछि । ई मन्दिर २४० हेक्टर जग्गामा फैलल अछि । पशुपतिनाथक मन्दिर सांस्कृतिक सम्पदा अन्तर्गत युनेस्को विश्व सम्पदा क्षेत्र म नामकन अछि। सन् १९७९म युनेस्को पशुपतिनाथ मन्दिरक विश्व सम्पदा क्षेत्रम सूचीकृत करने छेलाह ।[१] काठमाडौं उपत्यका प्राचीनतम धार्मिकस्थल प्रमाणित होएक आर अति प्राचीन पूजास्थल, मठ मन्दिर आर मूर्तिसभ तथा प्राचीन अभिलेखसभक अवस्थित होएक पशुपतिनाथको मन्दिर क्षेत्र खुला संग्रहालय जेहल लगैत अछि । शैव, शाक्त, वैष्णव, बौद्ध, जैन सौर, गाणपत, नाथ सिख आदि प्रमुख सम्प्रदायका भक्तजनसभक लागि पशुपति क्षेत्र सदैव समान आस्था एवं श्रद्धाको केन्द्र रहल अछि । पशुपति क्षेत्रम विभिन्न सम्प्रदायका विभिन्न स्मारक एवं पुजास्थल अखाडा सहो रहल अछि । [२] पशुपतिनाथक मन्दिर एक जीवन्त सम्पदाक रुपमा रहल अछि । जन्म सं मृत्यु तक संस्कार सम्पन्न होएवाला ई पावन स्थलम वागमती नदी आर महिमा बढेंन् अछि ।
सन्दर्भ सामग्रीसभसम्पादन
- ↑ "विश्व सम्पदा सूचीमा प्रस्तावित डेढ दर्जन सम्पदा ओझेल", review publications, अभिगमन तिथि १ अगस्त २०१३।
- ↑ "श्री पशुपतिनाथ", pashupati area development trust, अभिगमन तिथि १ अगस्त २०१३।

robotstxt: allowed

filter: keep


text:
दरभंगा मे अंतरराष्ट्रीय फिल्म महोत्सव क उदघाटन करैत पूर्व सांसद फातमी
दरभंगा। कामेश्वर सिंह दरभंगा संस्कृत विश्वविद्यालय क दरबार हॉल मे आयोजित पहिल दरभंगा अंतरराष्ट्रीय फिल्म महोत्सव संपन्न भ गेल। एहि दू दिवसीय कार्यक्रम मे किछु नीक विषय पर डाक्यूमेंटरी देखबाक अवसर दरभंगा क दर्शक कए भेट सकल। समापन क अवसर पर स्थानीय विधायक संजय सरावगी चयनित कलाकार सब कए पुरस्कार देलथि। सर्वश्रेष्ठ अभिनेता, अभिनेत्री आ निदेशक कए पुरस्कृत कैल गेल। कलाकार सब कए पुरस्कृत करैत विधायक श्री सरावगी कहला जे एहन आयोजन स मिथिला क विकास होएत आ एहि ठामक कलाकार सब कए आगू बढबाक मौका भेटत। श्री सरावगी कहला जे एहि बेर पहिल आयोजन छल, एहन आयोजन सब साल हेबाक चाही। ओ कहला जे भविष्य मे एहि तरहक आयोजन मे हुनका स जे संभव मदद होएत से ओ देबा लेल तैयार छथि आ रहताह।
एहि स पूर्व महोत्सव क उदघाटन करैत दरभंगाक पूर्व सासंद अली अशरफ फातमी कहला जे मिथिलाक धरती पर एहन आयोजन गौरव क गप अछि। एहि ठामक युवा काफी प्रतिभावान छथि। एहि ठाम जरूरत केवल हुनका सही मौका देबाक अछि। एहि प्रकारक आयोजन स विकास क नव दुहारि खुलैत अछि। एहि महोत्सव मे काठमांडू(नेपाल) स आयल मैथिली फिल्म क निर्माता-निदे्रशक अमितेश शाह आ राजनाथ विद्रोही सेहो महोत्सव क महत्ता पर अपन विचार रखलथि। महोत्सव क दौरान हैंडओवर आ जगदीश चंद बसु सन किछु खास सिनेमा दरभंगा क लोक कए देखबा लेल भेटल। कुल मिला कए एहि मे हिन्दी, अंग्रेजी आ मैथिलीक कुल 5-6 गोट छोट-छोट सिनेमाक प्रदर्शन कैल गेल । ओना ई आयोजन मैथिली फिल्मक 50 म वर्ष पूरा हेबाक अवसर पर कैल गेल छल, मुदा एहि मे मैथिलीक कोनो फिल्मक प्रदर्शन नहि कैल गेल। एड्स पर आधारित फिल्म कमला देखा मैथिली फिल्म क खानापूर्ति भेल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
Friday, August 10, 2012
प्रभात राय भट्ट -रोटी रोजीक खोजी
प्रभात राय भट्ट
रोटी रोजीक खोजी
नेपालक मधेस प्रान्तमे महोतरी जिलाक धिरापुर गामक बर्ष ३० भोला एकटा निम्नबर्गीय परिवारमे जन्म लेलक। ओकर माए बाबू बड मुस्किलसँ मेहनत मजदूरी कऽ भोलाक पालन-पोषण केलक, भोलाक माए-बाबुक गरीब हेबाक कारण भोला प्रारम्भिको शिक्षासँ वंचित रहल। जेन-तेन समय बितैत गेल आ समयानुसार भोला पैघ सेहो भऽ गेल ! समयक संग संग ओकर दाम्पत्य जीवनक शुभारम्भ सेहो भऽ गेलै, भरल जुवानीक अवस्थामे दाम्पत्य जीवनक रसास्वादन एवं आनन्दमे पूर्ण रूपेण डुबि गेल। ओ अपन आर्थिक स्थितिकेँ नजैर अंदाज करैत गेल मुदा बिना अर्थसँ जीवनक गाड़ी कतेक दिन चलि सकैए ! कनियाँक सौख शृंगारक सामिग्री, भोजन भातक बेबस्था, वृद्ध माए बाबूक दवाइ दारू सभक अभाव चारू दिशसँ अखड़ऽ लगलै। तकर बाद भोलाकेँ अपन जिम्मेवारीक बोध भेलै। ओकरा किछु नै सुझाइ जे की करू आ नै करू। राति दिन बेचारा भोला घरक लचरल बेबस्था देखि कऽ बड चिंतित रहऽ लागल ! एक दिन ओ अपन मिता सुरेश कापरकेँ अपन सभटा दु:ख सुनेलक! सुरेश बड नीक सलाह देलकै- देखू मिता, अइ नेपाल देशमे स्वरोजगारीक कोनो व्यवस्था नै छै, पढ़लो लिखल मनुखकेँ नोकरी नै भेटै छै, तहन हम अहाँ कोन जोकरक छी! हम एकैटा सलाह देब, सउदी अरब चलि जाउ, ओइ ठाम बड़ पैसा भेटै छै, अहाँक सभटा दु:ख दूर भऽ जाएत। सुरेशक गप सुनि कऽ भोलाक माथमे चक्कर देबऽ लगलै!! मुदा किछु देरक बाद भोला सहमती जनौलक आ सुरेशसँ बिदा लैत घर तरफ प्रस्थान केलक! सुरेश घर पहुँचैत बजैए- कनियाँ कतऽ गेली यै- हमरा बड़ जोरसँ भूख लागल अछि, किछु खाइले दिअ ने। कनियाँक कोनो जवाब नै एला उपरांत ओ भानस घरमे गेल। कनियाँकेँ देखलक, माथ हाथ धएने आ हिचुकि-हिचुकि कऽ कानैत। अहाँ किए कनै छी यै अतराढ़वाली? की भेल, किछु बाजब तब ने हम बुझबै! कनियाँ कहलकै....हम की बाजू आ बाजल बिनु रहलो नै जाइए। अहाँ जे कोनो काम धंधा नै करबै तहन ई चुल्हा-चौका कोना चलत? एक पाउ चाबल छल जेकर मरसटका भात बना कऽ माए-बाबू आ बच्चा सभमे परसादी जकाँ बाँटि देलौं आ हम तँ उपवासो कऽ लेब मुदा अहाँकेँ तँ भूख बर्दास्त नै होइए तइसँ हमर छाती फटि रहल अछि मुदा अहाँकेँ तँ कोनो चिंता फिकिर रहबे ने करैए! तपेश्वर मालिक सेहो बड़ खिसिया कऽ द्वारपर सँ गेल। कहै छल जे ५०० टकाक हमर सूद ब्याज सहित २५००० भऽ गेल मुदा ई भोलबा अखन धरि देबऽके नाम नै लैए। -हे यै अतराढ़वाली, अहाँ आब जुनि चिंता करू, हमरापर भरोसा रखू। सभ ठीक भऽ जेतै। ई किछु दिनक दु:ख थीक। एकटा कहावत छै जे भगवानक घरमे देर छै मुदा अंधेर नै। अतराढ़वालीक मोन अति प्रसन्न भेलै आ झटसँ पुछि बैठैए- आइँ यौ रामपुकारक पापा- ई की बात अछि जे अहाँ एतेक पुरुषार्थबला गप करैत छी? -की बजली यै अतराढ़वाली। एकर मतलब अहूँ हमरा निकम्मे बुझैत छी? तँ कान खोलि कऽ सुनि लिअ। हम आब सउदी अरबिया जा रहल छी आ ढेर पैसा कमा कऽ अहाँ लेल भेजब! अतराढ़वाली ई बात सुनिते घबरा गेल आ कहऽ लागल- की बजलौं? कने फेरसँ बाजू तँ। अहांकेँ जे मोनमे अबैए सएहे बाजि दै छी। एहन बात आब बजैत नै होइब, से कहि दै छी हम.....। मोन तँ भोलाक सेहो उदास भऽ जाइए मुदा हिम्मति कऽ कनियाँकेँ समझाबक कोशिश करैए। -देखियौ कनियाँ, हम जनैत छी जे हम कोनो काम धंधा नै करै छी। तइयो अहाँ हमरासँ खूब प्रेम करै छी। आ हमहूँ अहाँ बिनु एकौ घडी नै रहि सकै छी। ई सभटा जनैत बुझैत हम मजबूरीमे बस एहन निर्णय लेलौं आ अइके अलाबा दुसर कोनो रस्तो नै अछि ! आखिर ई जीवन तँ प्रेम आ स्नेहसँ मात्र नै चलत। नै जीवनमे दुःख, सुख, भूख, रोग, शोक, पीड़ा, ब्यथा, वेदना, संवेदना, प्रेम, स्नेह, विवाह, बिदाइ, जीवन-मृत्यु, समाज सेवा, घर परिवार, इस्ट मित्र, कर-कुटुंब, नाता गोता, मान सम्मान, प्रतिष्ठा, घर मकान, खेत खलिहान, बगीचा, मचान, सत्कार तिरिस्कार, मिलन बिछोड़, ई सभटा जिनगीक अभिन्न अंग अछि, आ ई सभटाक जड़ि एकैटा थीक जेकर नाम अछि पैसा... तैँ हमरा परदेश जाहिटा पड़तै- अहाँ कनिको मोन मलाल नै करू, सबहक प्रियतम पाहुन परदेश खटै छै! -हे यौ रामपुकारक पापा। ई बात सुनि कऽ हमर छाती फटैए.. तहन अहाँ बिनु हम कोना रहि सकै छी? नै नै, हमरा नै चाही पैसा कौड़ी महल मकान। हम नुने रोटी खेबै। सेहो नै भेटत तँ साग पात खाय कऽ जिनगी काटि लेब। कहैत भोलाकेँ भरि पाँज पकड़ि कऽ हिचुकि-हिचुकि नोर बहबैत कानऽ लागैए.... मुदा भोला कुलदेवताकेँ सलामी राखैत माए-बाबुसँ आशीर्वाद लैत घरसँ प्रस्थान भऽ गेल....!
………….
भोला साउदी अरबक एकटा कंस्ट्रक्सन कम्पनीमे राइतक ११ बजे पहुँचल आ भिन्सरमे ७ बजे आफिसमे हाजिर भऽ गेल। कम्पनीक मैनेजर साहब भोलासँ कबूलनामा कागजपर साइन करबौलक आ भोलाकेँ उक्त कबूलनामाक विवरण सुनौलक- १.मासिक वेतन ५०० रियाल, ड्यूटी ८ घण्टा, करार अवधि ३ वर्ष! भोला ई बात सुनि कऽ हतप्रभ भऽ गेल जेना मानू भोलाक माथपर वज्र गिर गेल। फेर भोला अपने-आपकेँ सम्हारैत मैनेजर साहबसँ कहलक- नेपालक मेनपावरक कबूलनामा अनुसार हमर पगार ६०० रियाल, खाना +२००, ओभर टाइम आ दू वर्षमे ३ मासक छुटीक शर्त भेल छल। मुदा मैनेजर भोलाक एकोटा बात नै सुनलक। तहन भोला कहलक हम सुखा ५०० मे काम नै करब। २०० खानामे खर्च भऽ जाएत। बचत ३०० रियाल, ३०० रियालक नेपाली टाका ६०० हजार मात्र होइत अछि। तइ हेतु हमरा वापस भेज दिअ! मैनेजर भोलाक सामने साम दंड भेदक सूत्र अनुसरण करैत कड़ा रूपसँ प्रस्तुत भेल। बेचारा भोला मैनेजरक चंडाल रूप आ कड़ा चेताबनीक सामने निरीह बनि गेल आ काम करबा लेल तैयार भऽ गेल! भोला अपन भाग्यक साथ समझौता करैत कम्पनीक काजमे इमानदारी पूर्वक शरीक भऽ गेल, मुदा महिना लागैत पगार हाथमे आबिते भोला हिसाब किताबमे लागि जाइत छल। खाना नास्ताक खर्च निकालैक बाद मुस्किलसँ ३०० रियाल बचै। आब भोला घरक बारेमे सोचै लागल। ३०० रियालक सिर्फ ६००० नेपाली होइत अछि जाइसँ घर परिवार चलत, कि रु.१ लाख कर्जा सधत जेकर सिर्फ ब्याज ३०० हजार चलि रहल अछि। यएह बात सोचैत सोचैत प्रात: भऽ गेल। फेर बेचारा भोला अपन दैनिक काम काजमे तटस्थ रूपसँ लागि जाए। यएह क्रम लगभग ५-६ महिना चलैत गेल। तेकर बाद भोला किछु टाका घर भेजलक, जइसँ हुनक घर खर्च चलि रहल छल! १ साल बितला बाद भोलाक घरसँ चिठ्ठी आएल। भोला उक्त चिठ्ठी पढ़ि कऽ मर्माहित भऽ गेल। चिठ्ठीमे लिखल रहै- रामपुकारक बाबूक घरक स्थिति बड़ नाजुक अवस्थासँ गुजरि रहल अछि आ अहाँ जे कर्जा लऽ कऽ गेल छी ओकर ब्याज ३६०० हजार भऽ गेल। महाजन आएल छल। कहि कऽ गेल जे आब मूल धन रु.१ लाख ३६ हजार भऽ गेल। ऐ बातपर ध्यान दिअ। भोला चिठ्ठी पढैत फेर घरक चिंतामे डुबि गेल। कर्जा कोना सधत? भोलाकेँ उदास देख हुनक संघतिया पुछि बैठल। आइयो मिता अहाँ एना सदिखन एतेक उदास किए रहै छी यौ? भोलाक ध्यान भंग भेल आ संघतियाकेँ अपन सभटा दु:ख सुनौलक! संघतिया हाथमे खैनी मलैत कहलक- रुकू, कने ई खैनी खाय दिअ, तहन हम कुनु उपाय बताबै छी। खैनी ठोरमे धरैत झटसँ एकटा गप भोलाकेँ सुनौलक। देखू हम जे कहै छी से ध्यानसँ सुनू। चुप-चाप हम आर अहाँ दुनु गोटे ई कम्पनी छोड़ि कऽ भागि चलू, कतौ दोसर ठाम जतए नीक कमाइ होइत होइक! मुदा भोलाकेँ संघतियाक गप कनियो निक नै लागल। भोला कहलक- देखू ई दोसरक देसमे भागि कऽ कतए जाएब? कहीं देहि नै भऽ गेल तहन के मदत करत, आ दोसर ऐ देसक कानून बड़ कड़ा छै। पकड़ा गेलापर जेलमे चक्की चलबऽ पड़त। तहन धोबीक कुत्ता नै घर नै घाटक होइत अछि से बुझि लिअ। हम तँहि नै जाएब। अहाँ जाएब तँ जाउ! भोला फेर अपन काम काजमे जुइट गेल आ भोलाक संघतिया मासिक १५०० पगारमे दोसर ठाम काम करै लागल। देखते देखते दुइ साल बित गेल! भोलाक घरसँ फेर एकटा चिठ्ठी आएल। भोला चिठ्ठी पढ़लक। चिठ्ठी पढ़ि कऽ खुसी होमए बजाय पुनः उदास भऽ गेल, आ गंभीर सोचमे डुबि गेल। भोलाकेँ सभसँ बड़का परेशानी रहै कर्जा, जे ओ साउदी आबऽ बेरमे लेने रहै। भोला सोचलक जे एतबा न्यूनतम पगारमे कर्जा कोना सधत। अंतत: भोला कम्पनी छोड़ि भागऽक निर्णय लेलक! भोला कम्पनीसँ भागि संघतियाक कम्पनीमे चलि गेल आ मासिक १५०० पर काज करै लागल। भोला ५ महिनामे रु १लाख टाका घर सेहो भेज देलक आ कनियासँ फोन मार्फत गप केलक। कनियासँ कहलक- ई एक लाख टाका महाजनक खतामे जमा कऽ दिअ। आ हुनका कहि दिअ जे ५ महिनाक बाद हम हुनकर सभटा पाइ चुकता कऽ देबै! आब भोला किछु प्रसन्न मुद्रामे रहै लागल आ अति प्रसन्नताक साथ सोचै लागल। लोक ठीक कहै छै जे भगवानक घर देर छै मुदा अंधेर नै। आब हमरो बिपइतक घडी टड़ि रहल अछि, मुदा बेचारा भोलाकेँ की पता जे भाग्य रेखा कियो नै देखने छै। कखन की हेतै से मनुखक कल्पनासँ बहुत दूरक चीज छै। समयचक्र कखन कुन रूप लेत ई एकैटा परमात्मा जनै छथि! बड़ मुस्किलसँ भोलाक ठोरपर मुस्कान आएल छल मुदा दैबकेँ ई रास नै एलै। भोलाक जीवनमे तेज गतिसँ एकटा बड़ भारी बज्रपातक आगमन भेलै। भोला अपन ड्यूटी खतम कऽ डेरा तरफ जाइके क्रममे रोड पार करैत समयमे भोलाक देहपर तेज गतिमे कालरुपी एकटा गाड़ी चढ़ि गेल। भोला जीवन आ मृत्युक बिच एक घण्टा लादैत रहल। अंतत: भोला अपन चेतना गुमा बैठल। ताइ समयमे उद्धार टोली आबि कऽ भोलाकेँ अस्पतालमे भरती कऽ देलक! ऐ दुखद घटनाक २० दिन बाद भोलाक घरमे खबड़ि गेल जे भोला आब ऐ दुनियामे नै रहि गेल। रोड एक्सीडेंटमे हुनक मृत्यु भऽ गेल। ई बात सुनैत बेचारी भोलाक कनियाँ मूर्छित पड़ि गेल आ गाम घरक महिला सभ भोला कनियाँक चूड़ी फोड़ि मांगक सिंदूर धोबि विधवा बनाबक काजमे एकमत भऽ गेल। तखने समाजसेवी एकटा महिला ऐ बातक घोर विरोध केलनि आ सभ महिलाकेँ समझौलनि- जाधरि कुनु ठोस पुष्टि नै भेटैए ताधरि रूकि जाउ। कहीं ई समाचार गलत होइक आ भोला जिन्दा होइक! गायत्री देवी जीक सुपुत्र प्रभात राय सेहो साउदी अरबमे रहथि ओ फोनसँ सभटा बात सुनैलथि आ प्रभात राय आश्वासन देलथि जे अहाँ सभ हमर फोनक प्रतीक्षामे रहू, हम अखने वास्तविकता की अछि, से कहै छी। प्रभात भोलाक घटना प्रति जानकारी हासिल करैमे लागि गेल! अस्पताल, पुलिस, एम्बुलेंस, ट्राफ्फिक सभ ठाम पता लगौलाक बाद प्रभातक मेहनत रंग लौलक। भोलाकेँ जिबिते अबस्थामे रियाद स्थित एकटा अस्पतालक कोमामे भरना भेल देखलक। प्रभात तुरत गाममे फोनसँ आँखि देखल पुख्ता जानकारी देलन्हि। ई बात सुनैत धिरापुर गाममे हर्सौल्लासक माहौल बनल आ गामक सभलोक प्रभातकेँ धन्यवाद दैत एकटा विनम्र अनुरोध केलथि। जते खर्चा लागतै हम सभ चंदा उठा कऽ देब मुदा भोलाक जान बचा दियौ! प्रभात आश्वासन देलथि, अहाँ सभ जुनि चिंता करी, हमरासँ जते बनि पड़त हम जरुर करब। आब भोलाक उद्धार कार्यमे प्रभात दिन राति एक कऽ देलक। तीन मासक बाद भोला अर्धचेतन अवस्थामे आएल। फेर एक महिना उपचारक बाबजूदो किछु आंशिक सुधार मात्र भेल। एम्हर अस्प्तालक खर्च सेहो जीवन बीमाक हद पार कऽ गेल। प्रभातक प्रयासमे भोला वैधानिक कम्पनी आ जीवन बीमा अस्पतालक खर्च चुकता केलाक बाद डिस्चार्ज भेल आ नेपाल पठाउल गेल! भोलाकेँ जिबिते अबस्थामे गाम आबक खबरि सुनि कऽ भोलाक परिवार लगाइत समूचा गामक लोक एकबेर पुनः खुश भेल। दू दिनक बाद भोला अपन मातृभूमिमे पहुँचल आ सबहक प्रतीक्षाक घड़ी खत्म भेल! भोलाकेँ जीवित देखैला समूचा गामक लोक आबि गेल मुदा भोला ई सभ बातसँ बहुत दूर जा चुकल रहै। ओ ऐ काबिल नै रहै जे किनकोसँ मिलनक खुशी बाँटि सकए। भोलाक अपंग आ अर्धचेतन अबस्था देख सभक मुहसँ आह निकलि गेलै! भोलाक कनियाँ अपन सोहागरूपी पति परमेश्वरकेँ अपंगो अबस्थामे भेट गेलै तेँ खुशी जरुर भेलै मुदा किछु दिन बाद अतराढ़वालीक लेल ओकर सोहाग एकटा दीर्घकालीन बोझ बनि गेलै, ओइ बोझक भार उठेनाइ बड़ मुस्किल भऽ रहल छै, किए तँ ओ आजीवन अपंग आ अर्धपागल रही गेल!!
Posted by Gajendra at 12:35 PM
Labels: प्रभात राय भट्ट
Subscribe to: Post Comments (Atom)


text:
Friday, October 18, 2013
(50) धोतीक मान
धोतीक मान
जहिना तेहैया बोखार तरे-तर अबितो आ जाइतो रहैत तहिना लाल काकाकेँ तीन दिनसँ विचित्र सोग गहि कऽ पकड़ि लेलकनि। ओना जखनि कोनो काजक अनमेनामे लगि जाइ छथि तखनि छोड़िओ दइ छन्हि। मुदा काज बदलिते पुन: आबि जाइ छन्हि। मुदा कहबो केकरा करथिन, घरेलू सोग छियनि। सोगो तेहेन जे जहिना तिआरि जालमे माछ फँसि जाइत। ने बंशी जकाँ जे बोरक सुगंधसँ फँसि जान गमबैत आ ने सहतक ठनका जकाँ। मुदा तैयो तँ घाउ लगले छन्हि।
सोगक दोसरो कारण छन्हि। ओ ई छन्हि जे दुनू परानीक बीच कहियो वैचारिक संघर्ष, रक्का-टोकी नै भेल छेलनि, जे सद्य: सोझहामे देखि पड़ैत अछि।
बात किछु ने बुढ़िया फूसि मुदा सोग तेहेन जे रोगौने टा नै, सोगौने सेहो छन्हि। जइसँ कोनो काज करैमे मने ने लागए दइ छन्हि।
तीन दिन पहिने जखनि सढ़ुआरेसँ भरपूरा नोत एलनि तखनेसँ सोगक आक्रमण भेलनि जे गहिया कऽ धेने छन्हि। ने छोड़ैत बनै छन्हि आ ने पूरैत। साधारण जिनगी जीबैक अभ्यास तँए पाइ-पाइक हिसाब जोड़ि समुचित काज करैत जिनगी चैनसँ चलैत छन्हि। गतिक अनुकूल आमद-खर्च रहने भातक उजड़ा आँकर जकाँ दाँत तर खटखटाइत रहनि। ऑकर संग भातो फेकए पड़तनि। नजरि उठा कऽ देखथि तँ सोझहेमे देखि पड़नि जे भारमे धोतीक खर्च वाह्ययात अछि, किएक तँ धोतीक मान तँ ओइ समए सर्व सम्मति छल जखनि एकाधिकार वेपार जकाँ छल, मुदा जैठाम दू सए रूपैआक धोती लऽ जाएब, तैठाम कियो पहिरिनिहार नै अछि, मांगलिक काज छोड़ि धोती म्यूजियमक वस्तु बनि गेल अछि। अपन तँ दू दिनक कमाइ दहा जाएत। मुदा पत्नी तँ मानती नै। अपना सीमामे सभ बताह होइए, भलहिं आन सीमामे नांगरि पटपटबए आकि दाँत चिआरए। मानबो उचित नहियेँ। किएक तँ पत्नीक मान तँ परिवारमे दादीक छन्हि। बाबा-दादाक पकिया संगी। शुभ काजक शुरूहेमे खट-पट भेने कहीं अंत धरि ने खटपटाइते रहि जाए, तेकर डरो रहनि। विचारि लेब जरूरी बूझि लाल काकीकेँ पुछलनि-
“काल्हिए ने नोत पूरए जाएब। आइए ने सभ ओरियान-बात कऽ लेब?”
लाल काकी कहलखिन-
“घरक ओरियान ने हम करब आकि हाटो-बजारक करब?”
लाल काकीक चढ़ल तर्क देखि लाल काका दोहरौलखिन-
“बजारक काज की सभ अछि?”
“आर किछु ने अछि। खाली जोड़ भरि धोती आ अंगा आ गमछा कीनि लेब।”
लाल काकी आढ़ति सुनि लाल काका मने-मन जोड़थि तँ देखि पड़नि जे कियो धोती पहिरिनिहारे परिवारमे नै अछि, जखनि धोती नै तखनि कुर्ता आ गमछा तँ सूखल नून-चूड़ा भेल। केतबो हएत तँ जलखैइए। मुदा बेवस भेल रहथि। तैयो पुछलखिन-
“आब कि कोनो भार-दौर चलै छै जे ई सभ लऽ जाएब?”
लाल काकाकेँ चिलहोरि जकाँ झपटैत लाल काकी कहलखिन-
“चाउर दहीक बदला रूपैआ लऽ जाएब मुदा नव वस्त्र नै लऽ जाएब से केहेन हएत?”
कहैत नोर ढवढबा गेलनि। फटैत छातीक दर्द बाँसक झाँझन जकाँ झनझनाए लगली-
“बहिन मरमा मरिए गेल, मुदा अंतमे मुँह नै देखि पेलौं। भगवानो तेहेन जे सभटा दुख ओकरे घरमे देलखिन। चढ़ल जुआनी दुनू परानी मरल, अरहाइ बरखक मइटुग्गर-बपटुग्गर बेटाक बिआह छिऐ, तेकरा पाँच हाथ वस्त्र हम नै देबै, तँ दुनियाँमे के देतै?”
Subscribe to: Post Comments (Atom)


text:
Friday, October 18, 2013
(41) मायराम
मायराम
अमावास्याक राति, बारहसँ ऊपर भऽ गेल मुदा एक नै बाजल। डंडी-तराजू माथसँ निच्चाँ उतरि गेल। सन-सन करैत अन्हार। नअ बजेमे निन्न पड़ैवाली मायरामकेँ आँखिक नीन निपत्ता! कछमछ करैत ओछाइनपर एक करसँ दोसर कर उनटैत-पुनटैत, अकछि केबाड़ खोलि बाहर निकलली तँ काजर घोराएल रातिमे अपनो हाथ-पएर नै सुझन्हि। जहिना करिछौंह दुनियाँ आँखिसँ नै देखथि तहिना दसो दुआरि बन्न मन खलियाएल बूझि पड़लनि। पुन: घूमि कऽ ओछाइनपर आबि आेंघरा गेली! दिन-रातिक बोध-विहिन मन तड़पि उठलनि-
“नैहर!”
पहिल सन्तान भेलोपरान्त सुदामा (मायराम) बाइसे बरखमे विधवा भऽ गेली। गत्र-गत्रसँ जुआनी, फुलझड़ीक लुत्ती जकाँ छिटकैत! ओना सरकारी रजिष्टरमे जुआन भऽ गेल छेली मुदा बत्तीसीक अंतिम दाना नै उगल रहनि। साँपक बीखसँ करियाएल देह देखि अपनो मरनासन भऽ गेली। पथराएल आँखि टक-टक टकैत मुदा अन्हारसँ अन्हराएल। बगलमे डेढ़ बरखक बेटा उठैत-खसैत अँगना-घर घुमैत-फिड़ैत। तैबीच हहाएल-फुहाएल शंकरदेव (भाय) आँखिमे यमुनाक धार नेने पहुँचला। बहिन-बहनोइक रूप देखि अपन आँखिक नोर पोछि भागिनकेँ उठा छाती सटा, बहिन (सुदामा)केँ कहलखिन-
“बुच्ची होश करू। दुनियाँक यएह खेल छिऐ। अहीं जकाँ नानियोँकेँ भेल रहनि। मुदा आइ केहेन भरल-पूरल्ा परिवार छन्हि। एक ने एक दिन, ओहिना अहूँक परिवार दुनियाँक फुलवाड़ीमे फुलाएत।”
शंकरदेवक बात सुनि सुदामाक आँखि खूगल मुदा बकार नै फुटलनि। नर-नारीक करेजो तँ दू धारक दू माटि सदृश होइत बहनोइक जरबैक ओरियानमे आँगनसँ निकलि शंकर समाज दिस बढ़ला।
पनरहम दिन बहिनकेँ संग नेने अपना गाम विदा भेला। गामक सीमानपर अबिते गाममे कन्नारोहट शुरू भेल। बच्चासँ बूढ़ धरि सुदामाकेँ छाती लगबए आगू बढ़ल। वेचारी निसहाय भेल पड़ल। जहिना चोंगरा परहक घर खसैत, तहिना। मुदा ताधरि गामक धरोहिक अगिला अंक पहुँच गेल। एक्के-दुइए ढेरो छाती सुदामाक छातीमे सटि, चारू दिससँ पकड़ि टोल दिस बढ़ल। सुदामाक मनमे उठलनि जौं अपने कानब तँ समाजक कानब केना सुनबै। से नै तँ समाजेक कानब सुनी जे आगूक जिनगी केना जीब। बीच आँगनमे माय ओंघरनिया दैत आ दरबज्जापर पिता भुइयेँमे पेटकान देने! अपन-अपन अथाह समुद्रमे सभ डूमल। के केकर नोर पोछत! दुनू पएर धोइ भतीजी गाराजोरी केने आँगन बढ़ली। दुरखापर पएर दैतै सुदामाक रूदनसँ बहराएल-
“हे मइया...।”
जहिना धड़सँ कटल अंग छटपटाइत तहिना कामिनीक (माए) मन छटपटाइत-छटपटाइत मनमे प्रश्न-पर-प्रश्न उठए लगलनि। मुदा कोनो प्रश्नक सोझ रस्ता नै देखि काँटक ओझरी जकाँ मन ओझराए लगलनि। एक ओझरी छोड़बथि आकि बिच्चेमे दोसर लगि जाइन।
...की आगूक जिनगी लेल बेटीकेँ दोसर बिआह कऽ देब? फेर मन उनटि जान्हि, जिनगी लेल सहचर तँ आवश्यक अछि?
...की सहचर लेल पति आवश्यक अछि?
मुदा जेते असानीसँ गुंथी खोलए चाहथि ओते असानीसँ खुगबे ने करनि। तैबीच दोसर प्रश्न अकुँरि जाइन।
...बेटीक संग नातिओ अछि। जौं बेटी दोसर घरकेँ अपन घर बनाैत तँ नातिक...?
पुत्र हत्याक पाप केकर कपार चढ़त? की कुत्ता जकाँ पछिलग्गू एहेन सुकुमार फूलकेँ बना देब। अखनि ओ दूधमुँह अछि, की बूझत? अपन भूमि आ आनक भूमिक मर्जादा एक्के रंग होइत। की दोसरो घरमे ओहने ममता माइक भेटतै? मनुक्खेक क्रिया-कलाप ने कुल-खनदानक जड़िमे पानि ढारैए। घुरियाएल मनकेँ राह भेटलनि। सुफल नारी जिनगी तँ वएह ने छी जेकरा आँचरक लाल मातृत्व प्रदान करैए। जइसँ वीणाक झंकृत मधुर स्वर हृदैकेँ कम्पित करैए। से तँ भेटिए गेल छै। मुदा जहिना ठनकैत अकाससँ ठनका खसैत तहिना मनमे खसलनि-
“मुदा समाज?”
की मनुख-पोनगैक स्थिति समाजमे जीवित अछि?
सुदामाक सम्पन्न पितृ परिवार। अदौसँ श्रम-संस्कृतिक बीच पुष्पित-पल्लवित परिवार। जइसँ रग-रगमे समाएल अपन संस्कृति। ओना सम्पन्नताक सीमा असीमित अछि मुदा अपन आँट-पेट देखि अपन (परिवार) जिनगीक स्तर बना चलब सम्पन्नताक अनेको कारणमे एक प्रमुख छी। तँए सम्पन्न परिवार। ओना आर्थिक दृष्टिए सुदामाक बिआह दब परिवारमे भेल छेलनि मुदा बेवहारिक दृष्टिए बरबरिमे छेलनि। कम रहितो गोरहा खेत छेलनि जइसँ खाइ-पिऐक कोताही नै। किछु आगूओ बढ़ि ससरैत। सालक तेरहम मासमे घरक कोठी-भरली झाड़ि इजोरिया दुतियासँ भागवत कथाक संग हरिवंश कथा सुनि, भोज-भनडारा कऽ सामा-चकेबा जकाँ आगू दिस बढ़ैत।
बेटाक पालन आ धर्मक काज देखि अपनो गाम आ चौबगलीओ गामक लोक सुदामक नाओं मायराम रखि देलकनि। बच्चासँ बूढ़ धरि माइएराम कहए लगलनि।
सुदामाक पिता रविशंकरक परिवारमे चूल्हि नै पजड़ल। जखनि सुदामा आएल तखनि जे कन्नारोहट शुरू भेल, से भरि दिन होइते रहि गेल। कखनो बेसी तँ कखनो कम। चूल्हि नै पजड़ने टोल-पड़ोसक परिवारसँ थारी-थारी भात-दालि एते आएल जे राति धरि चलैत रहल।
सायंकाल रविशंकर आँगनक ओसरपर बैस, सुदामाक भावी जिनगी लेल पत्नीओ आ बेटो-पुतोहुकेँ बैसाए विचार करए लगला। विचारोत्तर िनर्णए भेल जे काल्हिए शंकरदेव ओइठाम -सुदामाक सासुर- जा खेती-गिरहस्ती ताधरि सम्हारथि जाधरि बच्चा-सुदामाक बेटा जुआन नै भऽ जाए। संग-ईहो भेल जे छह मास सुदामा सासुर आ छह मास नैहरमे रहत।
अठारह बरख पुरिते राहुलक बिआह भऽ गेल। नव परिवार बनि ठाढ़ भेल। शंकरदेव अपना ऐठाम चलि एला।
तीन साल पछाति पिता रविशंकर आ पाँच साल पछाति माए शंकरदेवक मरि गेलनि। मुदा दुनूठामक परिवारमे कोनो कमी नै रहल। हवाइ-जहाज जकाँ तेज गतिए तँ नै मुदा असथिर सवारी -टायरगाड़ी- जकाँ परिवार आगू मुहेँ ससरए लगल।
मायरामक प्रति समाजक नजरिया सेहो बदलल। समाजक आन विधवा जकाँ नै, जे कियो अशुभ बूझि कनछी कटैत तँ कियो पशुवत बेवहार लेल मरड़ाइत।
तीर्थस्थान जकाँ मायरामक परिवार बनि गेलनि। साले-साल भागवत कथाक संग हरिवंश कथा आ भोज-भनडारा कऽ समाजकेँ खुआ सालक विसर्जन मायराम करए लगली।
पाँच बरख पछाति मायरामक भरल-पुरल नैहर-शंकरदेवक परिवार- कोसीक कटनियासँ धार बनि गेल। गामक बीचो-बीच सनमुख धार बहए लगल।
घटनो अजीब घटल। चारि बजे करीब बाढ़िक हल्ला गाममे भेल। किरिण डुमैत-डुमैत धारक कटनिया शुरू भेल। गामक सभ बाध नदिया गेल। उत्तरसँ दछिन मुहेँ बहए लगल। बाढ़िक बिकराल रूप देखि गामक लोक माल-जाल, बक्सा-पेटीक संग ऊँचगर-ऊँचगर जमीनपर पहुँचल। नट-बक्खो जकाँ नव बास बनि गेल।
लोकसभ बाढ़िक गूंगूआहटि सुनि-सुनि सभ किछु बिसरि परान बँचबैक बात सोचए लगल। चारू कात बाढ़ि पसरल। जइसँ ईहो डर होइत जे जौं कहीं अहूपर पानि चढ़त तखनि की हएत? अन्हरिया राति, हाथ-हाथ नै सुझैत। जीवन-मरनक मचकीपर सभ झुलए लगल। भूख-पियास मेटा गेल। जहिना दुखित नव बिआएल गाए-महिंस बेथित आँखिए बच्चाकेँ देखैत तहिना सभ माए-बापक आँखि बाल-बच्चापर। मुदा मनुख तँ मनुख छी नै कि जानवर। जेना जानवर हरिअर घास देखि बच्चो आगूक लूझि कऽ खा लइए तेना मनुखो करत? बाल-बच्चा लेल तँ मनुख अपन खूनकेँ पानि बनबैत, अपन सुआदकेँ छोलनी धिपा दगैत, अपन मनोरथ बच्चामे देखैए। अपन जिनगीकेँ बलिवेदीमे आहूत दइए।
भोरहरबामे हल्ला भेल जे बीस नमरी पुल कटि कऽ दहा गेल। पुलक समाचार सुनि सबहक छाती डोलए लगल। पूव दिसक रस्ता बन्न भऽ गेल। किछुए काल पछाति पुन: हल्ला भेल जे बेटा संग रोगही पानिमे डुमि गेल। किछु काल धरि तँ हल्लामे बाते नै फुटैत मुदा तोड़मारि हल्लामे विहिआति-विहिआति समाचार विहिआ गेल। भाँसि कऽ केते दूर गेल हएत तेकर ठेकान नै तँए कियो आगू बढ़ैक हूबे ने केलक। जहिना एक टाँग टुटने गनगुआरि नै नेंगराइत तहिना एक गोटे मुइने समाज थोड़े नेंगराएत। सभ दिन होइत एलै आ होइत रहतै।
हल्ला शान्त होइते शंकरदेव पत्नीकेँ कहलखिन-
“आब जान नै बँचत।”
पत्नी पुछलखिन-
“एते अन्हारमे केतए जाएब। भने ऐठाम छी।”
तैपर पति पुछलखिन-
“जौं अहूपर बाढ़ि चढ़ि जाएत?”
“सभ तूर संगे कोसीमे डुमि जाएब। कियो बँचब तखनि ने दुख हएत। जौं दुख केनिहारे नै रहब तँ दुख केकरा हएत।” पत्नी कहलखिन।
पौरुकी घुटकल। आन-आन चिड़ै सुतले रहए। पौरुकी अवाज सुनि शंकरदेवक मनमे दुबिक नव मुड़ी जकाँ, नव चेतना जगलनि। बजला-
“भिनसर होइमे देरी नै अछि। जँए एते काल तँए कनी काल आरो। दिन-देखार तँ असगरो लोक अमेरिका चलि जाइए। अपना सभ तँ बाधक थोड़े रस्ता काटब।”
किरिण उगैसँ पहिने ऊँचकापर पानि चढ़ए लगल। चढ़ैत पानि देखि हरविर्ड़ो भेल। गाए-महिंस, बक्सा-पेटी छोड़ि सभ अपन जान बँचबए विदा भेल। जहिना वैरागी दुनियाँकेँ मायाजाल मानि, छोड़ि, आत्मचिन्तनमे लगि जाइत तहिना माल-असबाव छोड़ि सभ विदा भेल। तही बीच बाँसक झोंझमे मैनाक झौहरि भेल। जेना केकरो वोनबिलाड़ि पकड़ि नेने होउ, तहिना।
पूब दिस फीक्का गुलावी जकाँ अकासमे पसरए लगल। मुदा बिलटैत जिनगी आ डुमैत सम्पतिक सोग अन्हारकेँ आरो बढ़बैत। सूखल जमीनपर पहुँचिते छोट-छीन आशा शंकरदेवक मनमे जगलनि। मुदा चारू बच्चो आ पत्नीओक मनमे दुधाएल चाटल दानाक खखरी जकाँ। बेर-बेर शंका खिहारैत जे हो-न-हो फेर ने आगूएसँ बाढ़ि चलि आबए। मिरमिरा कऽ पत्नी शंकरदेवकेँ पुछलकनि-
“एते लोकक गाममे एक्कोटा संगी नै देखि रहल छी?”
“सभ अपने जान बँचबै पाछू अछि तखनि के केकरा देखत।”
“जाबे लोक, भरल-पूरल रहैए ताबे दुनियाँ हरिअर बूझि पड़ै छै। मुदा...।”
“हँ, से तँ होइते छै। मुदा...।”
“हँ ईहो होइ छै। अखनि माए जीबैए, केतए बौआएब। बच्चो सबहक मात्रिके भेल, अपनो नैहरे भेल आ अहूँक सासुरे।”
पत्नीक बात सुनि शंकरदेव गुम भऽ गेला। मनमे चूल्हिपर खौलैत पानि जकाँ विचार तर-ऊपर हुअ लगलनि। बजला-
“कहलौं तँ बड़बढ़ियाँ। मुदा सासुरसँ नीक बहिन ऐठाम हएत।”
“केना?”
“जइ दिन बेचारीक ऊपर विपति आएल छेलै तइ दिन यएह देह अपन घर-परिवार छोड़ि ठाढ़ भेल छेलै। आइ, की हमरे गाम-घर मेटा रहल अछि आकि ओकरो नैहर।”
“अहाँकेँ जे विचार हुअए।”
“विचारे नै, विपतिमे लोकक बुधि हरा जाइ छै। जइसँ नीक-अधलाक विचार नै कऽ पबैए। मुदा अहीं कहूँ जे सासुरमे कान्हपर कोदारि लऽ कऽ खेत-पथार जाएब से केहेन हएत। अपन जे दुरगति हएत से तँ हेबे करत मुदा दुनू परिवारक -सासुर नैहर- की गति हएत।”
बाढ़िक समाचार इलाकामे पसरि गेल। मायरामक कानमे सेहो पड़लनि। भाय-भौजाइक आशा-बाट तकैत मायराम बेटा राहुलकेँ संग केने आगू बढ़ली। मुदा किछु दूर बढ़लापर सोगसँ पथराएल पएर उठबे ने करनि। बाटक बगलक गाछक निच्चाँ बैस बेटाकेँ कहलखिन-
“बौआ, पएर तँ उठबे ने करैए। केना आगू जाएब? ता तूँ आगू बढ़ि कऽ देखहक।”
छबो तूर शंकरदेव ऐ आशासँ झटकल अबैत जे जेते जल्दी पहुँचब ओते जल्दी बच्चा सभकेँ अन्न-पानिसँ भेँट हेतै। रतुको सभ भुखले अछि। तैबीच राहुलक नजरि मामपर आ मामक नजरि भागिनपर पड़ल। नजरि पड़िते राहुल दौग कऽ ठाढ़े मामाकेँ गोड़ लागि मामीक कोराक बच्चाकेँ लऽ बाजल-
“माएओ अबैए मुदा डेगे ने उठै छेलै। आगूमे बैसल अछि।”
राहुलक बात सुनि मामी बच्चा सभकेँ कहलखिन-
“भैयाकेँ गोड़ लगहुन।”
बच्चाकेँ कोरामे नेने आगू-आगू आ पाछू-पाछू सभ कियो विदा भेला। सभसँ पाछू शंकरदेव अपने। मन पड़लनि रतुका दृश्य। केना छनमे छनाक भऽ गेल! जिनगी भरिक जोड़ियाएल घरक वस्तु-जात आगि लगने आकि बाढ़ि एने केना लगले नास भऽ जाइ छै। मान-प्रतिष्ठा, गुण-अवगुण, केना छनेमे केतए-सँ-केतए चलि जाइ छै। ठीके लोक बजैए जे दिन धराबे तीन नाम। अपने छी जे एक दिन बहिनक रक्षक बनि ऐ गाममे छेलौं आ आइ...। एक दिन गाड़ीपर नाह आ एक दिन नाहपर गाड़ी। माटि-पानिक खेल छी। गंगा-यमुनाक बीच केतौ माटिओ छै अाकि पानिए-पानि छै!
किछु फरिक्केसँ भाय-भौजाइकेँ अबैत देखि मायरामक मन ओइ धरतीपर पहुँच गेलनि जे सात समुद्रक बीच अछि। एक ओद्रक रहितो एक भिखारी दोसर राजा! परोपट्टाक लोक सिनेहसँ मायराम कहै छथि मुदा भैयाकेँ की कहतनि? की भैयाक कर्म विगड़ल छन्हि? एक परिवारक बँचौल कर्म छन्हि। चान, सुरूज, धरती, ग्रह-नक्षत्र इत्यादि तँ अपना गतिए करोड़ो बरखसँ निअमित चलि रहल अछि आ चलैत रहत, की मनुखोक गति ओहन भऽ सकैए? आकि चाने-सुरूज जकाँ मनुखोक चलैक एकबटीए अछि? ब्रह्मक अंश जीव रहितो की फुलझड़ीक लुत्ती जकाँ नै अछि? जेतए जेहेन जलवायु तेतए तेहेन उपजावारी! जौं केतौ वायु प्राणक रूपमे घट-घटकेँ आगू बढ़ैक प्रेरणा दैत तँ वएह विषाक्त बनि प्राण नै लैत?
गोलाक चोटसँ जहिना पोखरिक पानिमे हिलकोर उठैत आ आस्ते-आस्ते असथिर होइत चिक्कन आँगन जकाँ सहीट बनि जाइत तहिना मायरामक मन सहीट भऽ गेलनि। मुदा लगले नजरि उड़ि भतीजीपर गेलनि। भतीजीपर पहुँचिते मन तड़पए लगलनि। बाप रे बाप, एहेन दुरकालमे भैया केना इज्जत बँचौता। अपनो लग जमा किछु तँ नहियेँ अछि साले-साल हिसाव फरिया लइ छी। हे भगवान जौं केकरो दुखे दइ छिऐ आकि सुखे दइ छिऐ तँ तुलसी पात आकि दुबिक मुड़ी जकाँ खोंटि-खाेंटि किए ने दइ छिऐ जे गुलाब-गेन्दा तोड़िए कऽ दऽ दइ छिऐ? लगले नजरि मायराम छिप्पा जकाँ छिहलि अपन मातृत्वपर पहुँच गेलनि। केना बेटाकेँ पोसि-पालि ठाढ़ केलौं आ ई सभ...। लुधकी लागल एकटा गाछ फड़बे करत तइसँ गामक सबहक मुँहमे थोड़े जाएत। जेते मनुख अछि ओकरा तँ धरतीसँ अकास धरि चाहिए। तखनि ने जीबैक आजादी भेटतै। मुदा लगले जहिना पानि ठंढ़ेने बरफक रूप लिअए लगैत तहिना दूधसँ उपजैत दही जकाँ मायरामक मन सकताए लगलनि। साँस सुषुमा गेलनि। मनमे खौललनि- नैहर मेटा गेल तँए कि सासुरो मेटा गेल। जहिना भैया नैहरमे भैया छला तहिना अहूठाम भैया रहता। भगवान अपन कोखि अगते लऽ लेलनि तँए कि ओकरा -भतीजी- अपन कोखिक नै बुझबै। ऐठाम जे अछि ओ की भैयाक नै छियनि? खेत-पथार, घर-दुआरि चलि गेलनि आकि हाथो-पएर चलि गेलनि?
गुमे-गुम, जहिना मृत्युक अवसरपर गुम भऽ स्मरण कऽ निराकरणक बाट जोहल जाइत, तहिना सभ घरपर पहुँचला। ताधरि पुतोहु-रोहितक पत्नी- हाँइ-हाँइ कऽ खिचड़ि आ अल्लूक सन्ना बना, बाट तकैत रहथि। सबहक आँखि सभ दिस हुलैक-हुलैक बौआइत। तैबीच राहुलक कोरक छोटका बच्चा, घर देखिते, बाजल-
“दीदी, बड़ भूख लगल अछि?”
बच्चाक बात सुनि मायरामक भक्क टुटलनि। अनासुरती मन पड़लनि बटोहीकेँ जहिना इनारपर ठाढ़े-ठाढ़ पानि पिऔल जाइत तहिना ने अखनि ईहो सभ छथि। नहाय-धोयमे अनेरे देरी किए लगाएब। बजली-
“कनियाँ, भरि रातिक थाकल-ठेहियाएल सभ छथि तँए पहिने किछु खुआ कऽ आराम करए दिअनु। गप-सप्प पछाइतो हेतै। भोजन बादेक आराम तँ सोग कम करैक उपए छी।”
Subscribe to: Post Comments (Atom)


text:
गौरवशाली इतिहास राखै बला केदली पंचायत के केदली व असय गामक अस्तित्व मेटबाक कगार पर पहुंच गेल अछि। एहिठाम कटाव केर तीव्रता पल भरी म' सभक आशियाना उजैड़ देलनि आओर पीड़ित सभ क' अप्पन सामान तक सुरक्षित करबाक मौका नहि देलनि।
कटाव केर दंश झेल रहल परिवार सभ सुरक्षित स्थान के खोज म' निकैल चुकल छथि। हालात एहेन अछि जिनका जता जगह भेट रहल अछि ओ ओतहि भागबाक लेल आतुर छथि। प्रशासन दिस सँ विस्थापित सभक लेल सरकारी मदैद नाकाफी साबित भ' रहल अछि। पुनर्वास करबाक कोनो प्रत्यक्ष व्यवस्था नहि अछि।
स्थानीय लोग सभक कहब अछि कि कटाव केर सभसँ बेसी शिकार केदली, हाटी, असय, पहाड़पुर, सहित आधा दर्ज़न पंचायत के दर्ज़नों गाम अछि। बेहाल विस्थापित परिवार सभक लेल सरकारी मदैद खानापूर्ति बनि रही गेल अछि।
स्थानीय समाजसेवी केशर कुमार कहलनि कि 2008 केर आपदा सँ प्रशासन क' कुनु सबक नहि भेटल। प्रशासन पहिने सँ कुनु डेग नहि उठाओल गेल। राहत विस्थापन शिविर सभ म' पीड़ित सभक लेल एखन धरी मूलभूत सुविधा आओर राहत सामग्री नहि पहुँचल अछि।
बहरहाल, एक दिस लोग सभक भीतर सभ किछु हरेबाक ग़म अछि तेँ दोसर दिस सरकारी निष्क्रियता आओर उदासीनता केर खिलाफ आक्रोश। विस्थापित सभक आक्रोश सड़क पर आबे ओहिसँ पहिने जरूरत अच्छी पीड़त परिवार सभक शीघ्र मदैद काएल जाए।


text:
पटना, मैथिली भाषा एवं साहित्य कें संवर्धनार्थ विगत कइएक मास सँ कयल जा रहल अनौपचारिक गोष्ठी "साहित्यिक चौपाड़ि"क उन्नैसम आयोजन अपन पूर्व निर्धारित समय दिनांक १५.१. २०१७ केँ बेरू पहर दू बजे सँ पटना म्यूजियम स्थित बिहार रिसर्च सोसायटी सभागार मे सफलतापूर्वक आयोजित भेल. कार्यक्रमक आरम्भ मे मैथिलीक वरीय कवि-कथाकार श्याम दरिहरे कें पुष्पमाला, गुलदस्ता आ शॉल भेंट क' सम्मानित कयल गेल. विदित अछि कि दरिहरे जी कें कथा संकलन 'बड़की काकी @ हॉटमेल डॉट कॉम' लेल हालहिं साहित्य अकादमी पुरस्कार देबाक घोषणा कयल गेल अछि.
तकरा बाद आयोजनक दोसर चरण मे, श्याम दरिहरे द्वारा कथा खुटेसलक पाठ सँ रचना पाठ सत्रक श्रीगणेश भेल. जाहि मे बाद मे जतय अमित पाठक, रजनिश प्रियदर्शी, धीरेन्द्र कु. झा, नवलश्री पंकज, बालमुकुन्द, अशोक कु. दत्त, इंद्रकांत लाल,फणिभूषण लाल आ राजीव कर्ण अपन-अपन काव्य पाठ केलनि, ओतहि सत्यम कुमार झा आ अविनाश कुमार लप्रेक, घनश्याम घनेरो विहनि कथा आ अखिलेश कुमार झा लघुकथा सुनौलनि. पठित प्रत्येक रचना पर उपस्थित दू-दू गोट रचनाकारक टिपण्णी लेल गेल.
आयोजनक तेसर चरण मे, पूर्वहि सँ तय कार्यक्रमक अनुसार मैथिलीक सुचर्चित रंगकर्मी-साहित्यकार रमेश रंजनक सद्यः प्रकाशित काव्य संग्रह 'संक्रमण' पर परिचर्चा आयोजित भेल. एहि सत्रक आरम्भ गुंजन श्री द्वारा प्रस्तुत पोथीक दू गोट काव्यक पाठ आ रमेश रंजनक परिचय सँ भेल. जाहि मे बाद मे उपस्थित विद्वान् लोकनि अपन-अपन विचार रखलनि. पोथी पर विचार रखैत बालमुकुन्द द्वारा रमेश रंजन कें प्रतिवादक कवि बताओल गेल. ओ कहलनि कि संक्रमण केँ बुझबा सँ पूर्व लोक केँ नेपालक राजनीतिक हालात कें बुझ' पड़त, अन्यथा पाठक लेल कविता बुझब कनेक दुरूह होयत. संग्रह कें मूलतः पछिला पचासों बरसक नेपाली राजनीतिक दस्तावेज सेहो कहल गेल.
एहि अवसर पर मैथिली साहित्य संस्थानक सचिव श्री भैरव लाल दास कें हुनक जन्मदिवसक उपलक्ष्य मे साहित्यिक चौपाड़ि द्वारा पुष्पगुच्छ द' शुभकामना सेहो देल गेल. चौपाड़िक एहि बैसार मे कथाकार अशोक, शिव कुमार मिश्र, भैरव लाल दास, अविनाश भरद्वाज, नीरज शेखर, मुकुंद मयंक, रौशन कु. मैथिल आदिक सहभागिता सेहो रहल. आयोजनक कुशल संचालन गुंजन श्री द्वारा कयल गेल. इति.


text:
पूर्व केंद्रीय मंत्री लालू प्रसाद शिवसेना के बयान केर समर्थन करैत कहला कि शिवसेना उत्तर प्रदेश चुनाव लेल बिल्कुल सही बयान देलन्हि अछि। अपने के बता दी शिवसेना भाजपा क' नसीहत दैत कहलनि कि उत्तर प्रदेश चुनाव लेल बीजेपी मदमस्त हाथी नहि बने। उत्तर प्रदेश केर इतिहास रहल अछि कि जखन - जखन सत्ताधारी मस्ती मे आयल अछि, जनता तखन - तखन हुनका सिंहासन से उतैर फेकना अछि।
लालू यादव आगा कहलनि कि शिवसेना ठीक कही रहल अछि। उत्तर प्रदेश विधानसभा चुनाव मे एसपी फेर विजयी होयत आर बीजेपी प्रदेश मे कतहुँ देखार नहि देत। उल्लेखनीय अछि कि नोटबंदी केर विरोध मे आरजेडी राज्य के सभ जिला मुख्यालय मे 28 दिसंबर क' महाधरना देबाक घोषणा केलन्हि अछि।


text:
दिल्ली । वर्ष 2012 क प्रबोध साहित्य सम्मान वरिष्ठ कथाकार, अनुवादक आ समीक्षक प्रो. सुभाष चन्द्र यादव कए देल जाएत। इ पुरस्कार फरवरी मे प्रदान कैल जाएत। मैथिली आंदोलन क अगुवा आ कोलकाता विश्वविद्यालय क भूतपूर्व विभागाध्यक्ष डा. प्रबोध नारायण सिंह क स्मृति मे इ सम्मान स्वस्ति फाउंडेशन दिस स वर्ष 2004 स सब साल प्रदान कैल जाइत अछि। साहित्यकार एवं विश्व भारती विश्वविद्यालय क सह उपाचार्य प्रो. उदय नारायण सिंह नचिकेता क अध्यक्षता मे पांच सदस्यीय निर्णायक मंडली वर्ष 2013 लेल प्रो. सुभाष चन्द्र यादव क चयन मैथिली भाषा मे हुनक विशिष्ट योगदान क आधार पर केलक अछि।
श्री यादव कए एकटा प्रतीक चिन्ह क संगहि एक लाख टका क राशि देल जाएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
सुभाष चन्द्र यादव कए प्रबोध साहित्य सम्मान
दिल्ली । वर्ष 2012 क प्रबोध साहित्य सम्मान वरिष्ठ कथाकार, अनुवादक आ समीक्षक प्रो. सुभाष चन्द्र यादव कए देल जाएत। इ पुरस्कार फरवरी मे प्रदान कैल जाएत। मैथिली आंदोलन क अगुवा आ कोलकाता विश्वविद्यालय क भूतपूर्व विभागाध्यक्ष डा. प्रबोध नारायण सिंह क स्मृति मे इ सम्मान स्वस्ति फाउंडेशन दिस स वर्ष 2004 स सब साल प्रदान कैल जाइत अछि। साहित्यकार एवं विश्व भारती विश्वविद्यालय क सह उपाचार्य प्रो. उदय नारायण सिंह नचिकेता क अध्यक्षता मे पांच सदस्यीय निर्णायक मंडली वर्ष 2013 लेल प्रो. सुभाष चन्द्र यादव क चयन मैथिली भाषा मे हुनक विशिष्ट योगदान क आधार पर केलक अछि।


text:
दरभंगा । एहि साल बरसात स पहिने दरभंगा कए अंतरराष्ट्रीय बस पडाव भेट जाएत। दरभंगा मे एखन धरि बस पडाव किरायाक जमीन पर चलि रहल अछि, मुदा आब जिला प्रशासन एकरा लेल एनएच 57 पर करीब 3.48 करोड क लागत स नवका बस पडाव क निर्माण शुरू क देलक अछि। दरभंगा बस पडाव पटनाक मीठापुर बस पडाव क बाद राज्य क दोसर अंतरराष्ट्रीय बस पडाव होएत। एकर निर्माण सेहो अंतरराष्ट्रीय स्तर क कैल जा रहल अछि। ज्ञात हुए जे एहि बस पडाव क निर्माण दू साल पूर्व शुरू भेल छल, मुदा दरभंगा एयरबेस स सटल रहबाक कारण वायुसेना एहि पर आपत्ति दर्ज क देने छल। वायुसेना क अधिकारी एहि संबंध में रक्षा मंत्रालय आ राज्य सरकार कए पत्र लिखि कहने छलाह जे बस पडाव भेला स एहि इलाका में गंदगी बढत आ चिडिया क आवागमन स वायुसेवा प्रभावित होएत। वायुसेना क आपत्ति क बाद एकर निर्माण रोकि देल गेल, मुदा बीचक रास्ता निकालबा लेल जिला प्रशासन लगातार वायुसेना स संपर्क में रहल। अत: वायुसेना एकरा लेल मंजूरी द देलक। जिलसधिकारी रवि कुमार एहि मंजूरी क बाद एहि परियोजना क कार्य एजेंसी ग्रामीण कार्य प्रमंडल कए एकर निर्माण मे तेजी अनबाक निर्देश देलथि अछि आ कहला अछि जे एहि बरसात स पहिने एकर निर्माण पूरा क लेल जाए। डीएम क निर्देशक बाद जमीन क समतलीकरण लेल मशीन दिन राति काज क रहल अछि, मुदा जानकारक कहब अछि जे बरसात तक दरभंगा में अंतरराष्ट्रीय स्तर क बस पडाव बनि सकत तेकर संभावना कम, एहन मे अगर जिला प्रशासन अर्धनिर्मित बस पडाव कए चालू करेबाक प्रयास करत त पूरा परियोजना ओहिने भ जाएत जेना पहिने होइत रहल अछि। ताहि लेल जरूरी अछि जे नवका बस पडाव कए तखने चालू करबा पर विचार कैल जाए जखन बस पडाव पूर्ण रूप स तैयार भ जाए।
ज्ञात हुए जे आजादी स पूर्व दरभंगा मे बस परिचालन भ रहल अछि। दरभंगा क पहिल बस पडाव रेलवे स्टेशन स सटल एकटा मैदान में बनल छल, जे आइ सेहो बीरान पडल अछि। 1980 में बस क संख्या आ यातायात कए बढैत भार देखि बस पडाव कए आयल चौराहा लग ल जैल गेल। मुदा महज 10 साल बाद बस स्टेंड कए केदराबाद स्थित ”राज अस्तबल” मे स्थानांतरित करि देल गेल। पिछला दू साल पहिने मिथिला विश्वविद्याय प्रशासन नगर निगम स एहि जमीन कए खाली करबा लेल कहने छल। एकर बाद जिला प्रशासन बस पडाव लेल एनएच 57 पर जमीन तकबा लेल प्रयास शुरू केलक। जेना-तेना आजादीक एतबा दिन बाद दरभंगा कए बस पडाव लेल अपन जमीन भेटल आ उम्मीद अछि जे एहि साल अंतरराष्ट्रीय स्तर क बस पडाव सेहो दरभंगा कए भेट जाएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
बरसात स पहिने भेटत दरभंगा कए अंतरराष्ट्रीय बस पडाव
दरभंगा । एहि साल बरसात स पहिने दरभंगा कए अंतरराष्ट्रीय बस पडाव भेट जाएत। दरभंगा मे एखन धरि बस पडाव किरायाक जमीन पर चलि रहल अछि, मुदा आब जिला प्रशासन एकरा लेल एनएच 57 पर करीब 3.48 करोड क लागत स नवका बस पडाव क निर्माण शुरू क देलक अछि। दरभंगा बस पडाव पटनाक मीठापुर बस पडाव क बाद राज्य क दोसर अंतरराष्ट्रीय बस पडाव होएत। एकर निर्माण सेहो अंतरराष्ट्रीय स्तर क कैल जा रहल अछि। ज्ञात हुए जे एहि बस पडाव क निर्माण दू साल पूर्व शुरू भेल छल, मुदा दरभंगा एयरबेस स सटल रहबाक कारण वायुसेना एहि पर आपत्ति दर्ज क देने छल। वायुसेना क अधिकारी एहि संबंध में रक्षा मंत्रालय आ राज्य सरकार कए पत्र लिखि कहने छलाह जे बस पडाव भेला स एहि इलाका में गंदगी बढत आ चिडिया क आवागमन स वायुसेवा प्रभावित होएत। वायुसेना क आपत्ति क बाद एकर निर्माण रोकि देल गेल, मुदा बीचक रास्ता निकालबा लेल जिला प्रशासन लगातार वायुसेना स संपर्क में रहल। अत: वायुसेना एकरा लेल मंजूरी द देलक। जिलसधिकारी रवि कुमार एहि मंजूरी क बाद एहि परियोजना क कार्य एजेंसी ग्रामीण कार्य प्रमंडल कए एकर निर्माण मे तेजी अनबाक निर्देश देलथि अछि आ कहला अछि जे एहि बरसात स पहिने एकर निर्माण पूरा क लेल जाए। डीएम क निर्देशक बाद जमीन क समतलीकरण लेल मशीन दिन राति काज क रहल अछि, मुदा जानकारक कहब अछि जे बरसात तक दरभंगा में अंतरराष्ट्रीय स्तर क बस पडाव बनि सकत तेकर संभावना कम, एहन मे अगर जिला प्रशासन अर्धनिर्मित बस पडाव कए चालू करेबाक प्रयास करत त पूरा परियोजना ओहिने भ जाएत जेना पहिने होइत रहल अछि। ताहि लेल जरूरी अछि जे नवका बस पडाव कए तखने चालू करबा पर विचार कैल जाए जखन बस पडाव पूर्ण रूप स तैयार भ जाए।


text:
ओलम्पिक खेल
ओलम्पिक खेल वर्तमानक प्रतियोगितासभमे अग्रणी खेल प्रतियोगिता छी जहिमे हजारोक सङ्ख्यामे एथेलिट बहुतेक प्रकारक खेलसभमे भाग लैत अछि । ओलम्पिकक शीतकालीन आ ग्रीष्मकालीन प्रतियोगितासभमे २०० सँ बेसी देश प्रतिभागीक रूपमे शामिल होएत अछि ।[१] ओलम्पिक खेल प्रत्येक चार वर्षक अन्तरालमे आयोजित कएल जाएत अछि । ओलम्पिक खेलक आयोजन अन्तर्राष्ट्रिय ओलम्पिक समिति करैत अछि ।
विषय सूचीसभ
इतिहास[सम्पादन करी]
ओलम्पिक खेलक (१८९६-२०१६) कऽ इतिहास बहुत पुरान अछि । प्राचीन ओलम्पिक खेलक आयोजन १२०० वर्ष पूर्व योद्धा-खेलाडीसभक बीच भेल छल ।[२] पुरान समयमे शान्तिपूर्ण समय अन्तरालक अवधिमे योद्धासभक बीच प्रतिस्पर्धाक सङ्गे खेलसभक विकास भेल । शुरुआती दौरमे दौड़, मुक्केबाजी, कुश्ती आ रथक दौड़ सैनिक प्रशिक्षणक हिस्सा होएत छल । एहिमे सँ सब सँ उत्तम प्रदर्शन केनिहार योद्धा प्रतिस्पर्धीकें खेलमे अपन दमखम दर्शावैक मौका मिलैत छल ।
सन्दर्भ सूची[सम्पादन करी]
- ↑ "Overview of Olympic Games", एनसाइक्लोपीडिया ब्रिटानिका, अभिगमन तिथि २७ अक्टूबर २०१४।
- ↑ "1896 से अबतकः ओलंपिक खेलों का इतिहास", आजतक, ३० अक्टूबर २०११, अभिगमन तिथि २७ अक्टूबर २०१४।
बाह्य जडीसभ[सम्पादन करी]


text:
हमरा गामक गप-व्यवहार नीक लागैत अछि !!
गेल छलहुँ हम डेढ़ बरख पर,
अप्पन सुंदर गाम !!
लाल- लाल लिच्ची छल लुधकल,
हरियर-पीयर आम !!
आमक चटनी के'र चटकार नीक लागैत अछि !
हमरा गामक गप-व्यवहार नीक लागैत अछि !!
रवि, बृहस्पति आ मंगल दिन,
ओतय लागैत अछि हाट !
शहर'क माल'क बात करब कि,
जखन देखब ओ ठाठ !
हटिया पर'क बात-विचार नीक लागैत अछि !
हमरा गाम'क गप-व्यवहार नीक लागैत अछि !!
हरल-भरल सुषमा संपन्न थिक,
ई प्रकृतिक बेटी !
मोन करैत अछि एकर कोरा में,
भs निचिंत हम लेटी !
प्रकृति सुताक सहज श्रृंगार नीक लागैत अछि !
हमरा गामक गप-व्यवहार नीक लागैत अछि !!
एखनहु बुझलहुँ कि ने बुझलहुँ,
ई थिक मिथिला धाम !
जतय जनमली सीता मैय्या,
जतय बियाहल राम !!
गंडक, कमला केर जलधार नीक लागैत अछि,
हमरा गाम'क गप-व्यवहार नीक लागैत अछि !!
- करण समस्तीपुरी


text:
एक नजैर अनन्त चतुर्दशी : हिंदू धर्म म' एहेन मान्यता अछि कि संसार क' चलबै बला प्रभु कण-कण म' व्याप्त छथि। ईश्वर जगत म' अनंत रूप म' विद्यमान छथि। दुनिया केर पालनहार प्रभु केँ अनंतताक बोध करबै बला एक कल्याणकारी व्रत अछि, जाहिके 'अनन्त चतुदर्शी' केर रूप म' मनाओल जाएत अछि।
भाद्रपद मासक शुक्लपक्ष केर चतुर्दशी क' 'अनन्त चतुर्दशी' पाबनि मनाओल जायत अछि। एहि दिन अनन्त भगवान (श्रीहरि) केर पूजा करि बैह पर अनन्त सूत्र बान्हल जायत अछि। भक्त सभक एहेन विश्वास अछि कि अनन्त सूत्र धारण करबा सँ हर तरहक मुसीबत सँ रक्षा होएत अछि।
अनंत चतुर्दशी केर महात्म्य : एहेन मान्यता अछि कि महाभारत काल सँ एहि व्रतक शुरुआत भेल अछि। ओहि समय जखन पांडव जुआ म' अप्पन राज्य गवां वन-वन भटकैत छलथि, त' भगवान श्रीकृष्ण हुनका सभके अनन्त चतुर्दशी व्रत करबाक लेल कहलनि। कष्ट सभसँ मुक्ति प्राप्त करबाक लेल धर्मराज युधिष्ठिर अप्पन सभ भाई आओर द्रौपदी संग ई व्रत केलनि। ओहिये स' एहि व्रतक चलन शुरू भेल।
अनन्त चतुर्दशी व्रत करै बला श्रद्धालु भगवान विष्णु वा श्रीकृष्ण रूपक पूजा करैत छथि। अनन्त स्वरूप चौदह गांठ बला अनन्त सूत्र केर विधिपूर्वक पूजा करि व्रतक कथा सुनबाक बाद ऐहिके बैह पर बान्हल जायत अछि। पूजा के बाद पुरुष सूत्र क' अप्पन दहिना हाथ पर, जखनकि स्त्रि सभ अप्पन बाया हाथ पर बन्हैत छथि।
अनंत सूत्र बान्हबाक मंत्र एहि प्रकारे अछि;
अनंत संसार महासमुद्रे
मग्नं समभ्युद्धर वासुदेव।
अनंतरूपे विनियोजयस्व
ह्यनंतसूत्राय नमो नमस्ते।।


text:
एहि संबंध मे शाखा प्रबंधक अमित कुमार कहला कि उक्त सभ कार्ड पहिने खाताधारि सभक पता पर भेजल गेल छल। मुदा कउनु कारणवश वापस भ' गेल छल। मुख्यालय से पुन: ई सभ कार्ड शाखा क' भेजल गेल। जता से तीन माह के भीतर खाताधारी ल' जे सकैत छला।उक्त अवधि समाप्त भ' जेबाक बाद बैंक सभ कार्ड के ज़रा के नष्ट क' देलन्हि।
अपने के बता दी कि सभ जरल कार्ड के अवधि 1-16 से 1-21 आर 8-16 से 7-21 तक छल। ऐता ई प्रश्न उठब वाजिब अछि कि आखिर एतेक भारी संख्या मे कार्ड खाताधारक सभके किएक नहि पहुँचल? सभक पता गलत छल ? या फेर सभ गाम मे नहि छल ? ई जांचक विषय भ' सकैत अछि। अगर एतेक खाताधारक सभके रुपे कार्ड ससमय नहि भेटैत अछि तेँ सरकार के कैशलेस मुहिम पर ई एक जोरदार थापड़ कहल जे सकैत अछि।


text:
पहिल घटना NH28 पर मीनापुर थाना क्षेत्र के पानापुर ओपी के पखनाहा गाम लग भोर 11:15 बजे घटल। प्राप्त जानकारीक मुताबिक, तीन युवक एक बाइक पर सवार भ' मोतीपुर से कांटी दिस जायत छलाह कि एक गाड़ी बाइक मे धक्का मारलैन्ह जाहिसे तीनो युवक बड़का गाड़ी के नीचा आबि गेला। गाड़ी ओहि तीनो युवक के डाबी के परा गेल। मृत युवक सभक पहचान कांटी नगर पंचायत वार्ड संख्या- 3 के स्टेशन टोला के मुन्ना राय, शिवनाथ राय व भरत राय के रूप मे भेल अछि।
दोसर घटना अहियापुर थाना क्षेत्र भिखनपुर मे दुपहर 1:00 बजे घटल। बताओल जे रहल अछि कि मुजफ्फरपुर से मीनापुर के तुर्की जे रहल सवारी सँ भरल ऑटो मे विपरीत दिशा से आइब रहल ट्रक सीधा टकरा गेल। एहि सीधी टक्कर मे ऑटो के परखच्चा उड़ गेल। एहि दुर्घटना मे ऑटो मे सवार 4 लोगक ओतहिये मौत भ' गेलैन्ह। तीन केर मौत एसकेएमसीएच मे भ' गेलैन्ह। एहि गुर्घटना मे आधा दर्जन लोग गंभीर रूप से घायल बताओल जे रहल अछि।


text:
जवाहर लाल नेहरू राष्ट्रीय सौर मिशन
अइ मे जवाहर लाल नेहरू राष्ट्रीय सौर मिशन योजना कें जानकारी देल गेल छै.
भूमिका
जवाहरलाल नेहरू राष्ट्रीय सौर मिशन योजना कें शुरु आत 2009 मे जलवायु परिवर्तन पइर राष्ट्रीय कार्य योजना कें एकटा हिस्साक कें रूप मे कैल गेलइ . अइ मिशन कें लक्ष्य 2022 तइक 20 हजार मेगावाट क्षमता वालाक ग्रिड सं जोड़ल जा सकय वाला सौर बिजली कें स्थापना आ दू हजार मेगावाट कें समतुल्य गैर-ग्रिड सौर संचालन कें लेल नीतिगत कार्य योजना कें विकास करनाय छै. अइ मे सौर तापीय आ प्रकाशवोल्टीय दूनू तकनीकक कें प्रयोग कें अनुमोदन कैल गेलइ. अइ मिशन कें उद्देश्य सौर ऊर्जा कें क्षेत्र मे देश कें वैश्विक नेता कें रूप मे स्थापित करनाय छै.
मिशन कें लक्ष्य
मिशन कें लक्ष्य अइ प्रकार छै-
- 2022 तइक 20 हजार मेगावाट क्षमता वालाक-ग्रिड सं जुड़ल सौर बिजली पैदा करनाय,
- 2022 तइक दू करोड़ सौर लाइट सहित दू हजार मेगावाट क्षमता वालक गैर-ग्रिड सौर संचालन कें स्थापना
- दू करोड़ वर्गमीटर कें सौर तापीय संग्राहक क्षेत्र कें स्थापना
- देश मे सौर उत्पादन कें क्षमता बढ़ावाक वालक का अनुकूल परिस्थितियक कें निर्माण आ
- 2022 तइक ग्रिड समानता कें लक्ष्य हासिल करय कें लेलअनुसंधान आ विकास कें समर्थन आ क्षमता विकास क्रि याआक कें बढ़ावा शामिल छै.
मिशन कें चरण
अइ मिशन कें तीन चरणक मे लागू कैल जै कें छै.
जवाहरलाल नेहरू राष्ट्रीय सौर मिशन योजना कें अंतर्गत निर्धारित कैल गेल लक्ष्य चरणबद्ध प्रणाली (चरण-1, 2, 3) मे अछि आ हिनकर ब्यौरा नीचा दे गेल छै.
कार्यक्र मे बढ़ावा देवक कें लेल उठैल गेल अन्य कदम
जवाहरलाल नेहरू राष्ट्रीय सौर ऊर्जा मिशन कें ऑफ ग्रिड तथा विकेंद्रीकृत सौर ऊर्जा कें अंतर्गत, मंत्नालय 27 टाका प्रति डब्ल्यूपी सं 135 टाका प्रति डब्ल्यूपी कें बीच सौर ऊर्जा पीवी प्रणाली तथा विद्युत संयंत्नक कें स्थापना कें लेल30 प्रतिशत पूंजीगत सब्सिडी प्रदान करय छै. विशेष श्रेणी कें राज्यक अर्थात पूर्वोत्तर राज्यक,सिक्किम, जम्मू आ कश्मीर, हिमाचल प्रदेश आ उत्तराखंड, लक्षदीप आ अंडमान निकोबार द्वीप कें लेल मंत्रलय सरकारी संगठनक (वाणज्यि संगठनक आ कारपोरेशनक कें लेल नहि) कें लेल 81 टाका प्रति डब्ल्यूपी सं 405 टाका प्रति डब्ल्यूपी कें बीच 90 प्रतशित पूंजीगत सब्सिडी प्रदान करय छै. नवीन आ नवीकरणीय ऊर्जा मंत्रलय, सौर जल तापक प्रणाली, सौर लालटेन, घरक आ सड़कक कें लाइटक तथा पीवी पॉवर प्लांटक जैना सौर फोटो वोल्टेइक प्रणालियक कें लेल30 प्रतिशत तइक कें केन्द्रीय वित्तीय सहायता (सीएफए) उपलब्ध करवा रहल छै. इ सीएफए पूरो देश कें लेल एक समान छै, लेकिन विशेष श्रेणी के राज्यक/केन्द्र शासित प्रदेश द्वीपक आ अंतर्राष्ट्रीय सीमा सं लगल जिलाक मे सौर जल तापक प्रणाली कें लेल सीएफए 60 प्रतिशत तइक आ किछू श्रेणयिक कें सरकारी संस्थानक कें लेल सौर फोटो वोल्टेइक प्रणालियक कें लेल इ 90 प्रतिशत तइक छै.
जवाहरलाल नेहरू राष्ट्रीय सौर मिशन (जेएनएनएसएम) कें अंतर्गत विभिन्न कार्यान्वित स्कीम
जवाहरलाल नेहरू राष्ट्रीय सौर मिशन (जेएनएनएसएम) कें अंतर्गत पहिले आ दोसर चरण मे विभिन्न स्कीमक कें कार्यान्वित कैल जा रहल छै.
- ऑफ -ग्रिड आ विकेंद्रीकृत सौर अनुप्रयोग
- जेएनएनएसएम कें चरण-, बैच-एक आ दू कें अंतर्गत नया ग्रिड-संबद्ध सौर विद्युत परियोजनाएं (ताप विद्युत कें संग मिश्रण)
- रूफटॉप पीवी आ लघु सौर विद्युत उत्पादन कार्यक्रम (आरपीएसएसजीपी)
- जेएनएनएसएम कें बैच-एक, चरण- दू (व्यवहार्यता अंतराल निधि) कें अंतर्गत नवीन ग्रिड-संबद्ध सौर विद्युत परियोजनाक.
स्रोत: स्थानीय समाचार पत्न एवं सूचना कार्यालय


text:
पटना। बिहार विधानसभा मे विपक्ष क नेता अब्दुलबारी सिद्दीकी मुख्यमंत्री नीतीश कुमार पर बिहारी संस्कृतिक खिलाफ बयान देबाक गंभीर आरोप लगेलथि अछि। सिद्दीकी एहि गप पर आपत्ति दर्ज करेलथि अछि जे नीतीश कुमार विदेशी पाहुन लग अपन देशक मुखिया कए सम्मान नहि केलथि। सिद्दीकी कहला जे मुख्यमंत्री नीतीश कुमार पाकिस्तानी संसदीय प्रतिनिधिमंडल क पटना आगमन क दौरान प्रधानमंत्री डा.मनमोहन सिंह कए कमजोर कहला। सिद्दीकी क अनुसार एहि बयान स देश क छवि धूमिल भेल। डा.सिंह देश क प्रधानमंत्री छथि। इ पद देश क एकता, अखंडता आ अस्मिता स जुडल अछि। एकर मतलब इ भेल जे मुख्यमंत्री अपन देश (भारत) कए कमजोर कहि रहल छथि।
सिद्दीकी कहला, ‘पाहुन लग घर क झगडा नहि देखेबाक चाही, हमरा एहि गप पर कोनो आपत्ति नहि जे ओ पाकिस्तान स आयल पाहुन सब कए बिहार विकासक गप कहलथि आ अपन सरकारक तारीफ केलथि। घर मे पाहुनक आगमन क दौरान घर क मुखिया क तारीफ कैल जाइत रहल अछि, इ बिहार संस्कृति छी। घरक मुखिया क कमी देखेबाक काज पाहुन लग नहि होइत अछि। ओ मुख्यमंत्री स सवाल केलथि जे कि ओ बिहारक एहने संस्कृति दुनिया लग पेश करबाक काज क रहल छथि। एहने व्यवहार स दुनिया मे बिहारक छवि बेहतर होएत। ओ कहला जे इ त भारत क स्थापित संस्कृति क खिलाफ सेहो अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
एहि नवा (कंम्पल्सरी रजिस्ट्रेशन एंड प्रिवेंशन ऑफ वेस्टफुल एक्सपेंडीचर) बिल 2016 के लोकसभा मे कांग्रेस सांसद रंजीत रंजन पेश केलन्हि अछि। रंजीत रंजन सांसद पप्पू यादव केर पत्नी छथि। एहि प्रस्ताव क' प्राइवेट मेंबर बिल के तौर पर सदन मे लाओल गेल अछि आर लोकसभा के अगला सत्र मे एहि बिल पर चर्चा के बाद फैसला कायल जायत।
बियाह मे खर्च पर लगाम लगेबाक लेल लाओल गेल एहि बिल के अनुसार यदि कुनु परिवार 5 लाख टाका से बेसी बियाह मे खर्च करैत अछि तेँ ओहि खर्चा के 10 प्रतिशत रकम के बराबरक योगदान देश मे गरीब बेटी सभक बियाह लेल करे परतैन्ह।
संसद में ई बिल पेश करैत सांसद रंजीत रंजन कहली कि देश मे गरीब परिवार सभक ऊपर दबाव बढ़ैत अछि जखन कियो महग बियाह करैत छैथ। एहि तरहक लोग सभके समाज कल्याण आ गरीब परिवार सभक मदद करबाक लेल एहेन जुर्माना वहन करबाक चाही। सांसद रंजीत रंजन कहली कि बियाह दुइ लोगक बिच के पवित्र बंधन अछि, मुदा बदकिस्मती से बियाह मे दिखावा केर ट्रेंड बढ़ी गेल अछि।
लोकसभा मे पेश एहि बिल मे प्रावधान कायल गेल अछि कि देश मे होमै बला हरेक बियाह के आब बियाह के 60 दिनक भीतर रजिस्टर करायब अनिवार्य होयत।


text:
नई दिल्ली। 11 जुलाई। जम्मू-कश्मीर के अनंतनाग म' अमरनाथ यात्री पर भेल आतंकी हमलाक बाद पूरा देशक सुरक्षा एजेंसि सभके हाई अलर्ट क' देल गेल अछि। सभ टॉप अफसर सुरक्षा हालात केँ समीक्षा म' लागल छथि। उत्तर प्रदेश म' कांवड़ यात्रा पर निकलै बला श्रद्धालु सभक सुरक्षा चाक-चौबंद करबाक आदेश देल गेल अछि। गृह मंत्री राजनाथ सिंह एक अहम बैठक बजौलैन्ह। एहि बैठक म' सुरक्षा हालातकेँ समीक्षा काएल जाएत। एहि बीच, गृह मंत्रालय के एक टीम श्रीनगर रवाना भ' गेल अछि। ओतहि, आईजी कश्मीर मुनीर खान कहलनि कि अमरनाथ यात्री सभ पर भेल हमलाकेँ साजिश लश्कर ए तैयबा रचलनि। हमलाकेँ मास्टरमाइंड पाकिस्तानी आतंकी इस्माइल छथि।
अपने क' बता दी कि कैल्हि सोम दिनक सांझ अमरनाथ यात्री सभक बस पर भेल आतंकी हमला म' 7 श्रद्धालु के मौत भ' गेलैन्ह, जखन की 32 श्रद्धालु घायल बताओल जे रहल अछि। ई श्रद्धालु सभ दर्शन के बाद वापस आबैत छलखिन। ओतहि, राज्य के कैको आला सुरक्षा अधिकारी आए भोर घटनास्थल पर पहुँचल आओर हालात के जायजा लेलक। सीआरपीएफ के आईजी ऑपरेशंस जुल्फिकार हसन कहलनि कि हमलाकेँ जांच जम्मू-कश्मीर पुलिस क' रहल अछि। जुल्फिकार कहलनि कि यात्रा एखनहुँ जारी अछि आओर ऐहिके शांतिपूर्ण तरिका सँ संपन्न करेबाक लेल सुरक्षा के समुचित इंतजाम काएल गेल अछि। ओम्हर, जम्मू म' मोबाइल डेटा सर्विस क' रोइक देल गेल अछि। खाली बीएसएनएल के ब्रॉडबैंड सर्विस सीमित स्पीड संग उपलब्ध अछि।


text:
पटना। 27 सितम्बर। बिहार कांग्रेस म' टूटक खबैर के बीच पार्टी आलाकमान द्वारा अशोक चौधरी क' अध्यक्ष पद सँ हटाओल गेल। प्राप्त जानकारी केर मुताविक कांग्रेस अध्यक्ष सोनिया गांधी बिहार प्रदेश कांग्रेस कमिटी प्रमुख अशोक चौधरी क' तत्काल प्रभाव सँ पदमुक्त क' देना छथि।
गौरतलब अछि कि बिहार म' महागठबंधन टुटबाक बादे स' बिहार कांग्रेस म' टूट केर खबैर आएब रहल छल। एहि प्रकरण ल'क' पार्टी आलाकमान अशोक चौधरी स' नाराज चैल रहल छल।
खबैर आएब रहल अछि कि पार्टी आलाकमान द्वारा नवा कार्यकारी अध्यक्ष सेहो नियुक्त क' देल गेल अछि। प्राप्त जानकारी केर मुताविक कौकब कादरी क' बिहार प्रदेश कांग्रेस केर कार्यकारी अध्यक्ष बनाओल गेल अछि।


text:
Monday, June 16, 2014
दस-हजरिया नोट
लोक कथाक पुनर्लेखन-
लेखक- ललन कुमार कामत
सम्पर्क-
गोल इंग्लिश गार्डेन सह ललन आर्ट
निर्मली- सुपौल
दस हजरिया नोट-
हम अपन इलाकामे जानल पहचानल पेन्टर छेलौं। पेन्टिंगमे बेदरेसँ लगाव रखैक कारण, भाड़ी-सँ-भाड़ी चित्र पल भरिमे बनेनाइ हमरा लेल असान छल।
एकटा लङोटिया दोस्त छल धीरेन्द्र, किराना दुकानदार आ जातिक भूमिहार। बखत-कु-बखतपर हम एक दोसरकेँ मदति निस्वार्थ भावसँ करै छेलौं। एक दोसरकेँ विशुद्ध दोस्त मानै छेलौं। लोक सभ हमरा ऐ दोस्तीकेँ देखि हैरत रहै छल। हैरत ऐ खातिर रहै छल जे हमर दोस्त धीरेन्द्र भुमिहार जातिक छल। केते लोग कहैतो छल-
“की रौ, भुमिहारसँ दोस्ती केलँह..., ठीकसँ रहिहेँ. कहीं भुमिहारी दाउमे फँसलँह तँ बुझियैहनि!”
मुदा ऐ बातपर हम कोनो कान-बात नै दइ छेलौं। एकदिन जहिना हम रंग-ब्रशक झोरा लऽ कऽ केतौ काजपर विदा भेल छेलौं आकि जनक काका दलानपर सँ चिकड़ि कऽ बजा कहलथि-
“रौ, सुन कहै छियौ तूँ जौं भुमिहारसँ दोस्ती केलँह तँ भुमिहारी दाउ एकोटा सिखलेँ आकि नै?”
हमरा जिज्ञासा भेल आ पुछलियनि-
“काका, भुमिहारी दाउ केकरा कहै छै हौ?”
“हम जँ बुझितौं तँ हमहीं ने तोरा सिखा दैतिऔ? लोक बाजै छै जे भुमिहारी दाउ बड़ पेंचिदा होइ छै।”
हम भरि बाट गुन-धुन करैत एलौं ‘मुदा ई कोन दाउ छी? जे लोक सभ दोसक संग देखि पुछैत रहैए? से नै तँ, आइ हम दोसेसँ ऐ बिषयमे पुछि कऽ रहब।
दुपहरियाक रौदामे हम कोसी प्रोजेक्टक देवालपर एकटा विज्ञापन लिखैत रही संयोगसँ तखने पाछूसँ मोटर साइकिलक सीटीक अवाज पिपियाएल! हम रंगक डिजाइन बनबैमे मगन रही। मने-मन तामससँ देह बहिर भऽ गेल! ‘के एहेन दुष्ट छी जे डिस्टर्ब करैए?’ मुदा ताकब केना? जौं ताकब तँ डिजाइन खराप भऽ जाएत। लगल हाथ छोड़ि,़ ताकलौं। अवाक् रहि गेलौं! वएह भुमिहार दोस धीरेन्द्र छल। दोस्तीमे कनी-मनी शैतानी तँ चलिते रहैत छल। मन्द मुस्कान चेहरासँ सेहो छुटल। तैबीच धीरेन्द्रक नजरि पेन्टिंगपर पड़ल आ प्रशंसा करए लगल। मुदा हमर प्रशंसा, जे हमरे मुँहपर बाजल जाइत अछि! नीक नै लगल, अंग्रेजीक एकटा मुहावरा मन पड़ि गेल, ‘रेस्ट ऑन वन्स लॉरेल्स’ अर्थ अछि, ‘अप्पन ख्यातिसँ संतुष्ट नै रहक चाही,’ हम विनम्रतासँ कहलियनि-
“दोस, अहाँक ऐ प्रशंसासँ हम खुश नै छी। हम मात्र एकटा छोटका कलाकार छी, खरचा-पानि चलेबा लेल ई काज करै छी।”
तैबीच हमरा मन पड़ल ‘भुमिहारी दाउ’ पुछलियनि-
“दोस, लोक कहैए जे भुमिहारी दाउ बड़ नीक होइ छै, हमरो सिखा दिअ।”
धीरेन्द्र पहिले तँ हमरा बातपर धियान नै देलक मुदा बेर-बेर जिद्द केलापर सोचए लगल, कनीकाल सोचि कऽ बाजल-
“दाउ तँ अहाँकेँ सिखा देब मुदा बदलामे किछु दिअ पड़त।”
हम पुछलियहन-
“कथी देबए पड़त? बाजू।”
धीरेन्द्र फेर बजला-
“अहाँकेँ एकटा दस-हजरिया नोटक पेन्टिंग बना कऽ हमरा दिअ पड़त।”
हम बजलौं-
“रूपैआक नोट! दस-हजरिया आ पँच-हजरिया की, जौं पेन्टिंगेसँ बनाएब तँ किए नै? जरूर बना देब। कनीए दिन रूकू फुरसति हुअ दिअ तँ छापि देब।”
पेन्टिंग हमर ईश्वरीय देन छल, बेदरेसँ अनेक प्रकारक चित्र पाड़ै छेलौं, स्कूलमे सरजीकेँ यार-दोस्तक आ संग पढ़ैत लड़कीओ सबहक। बाबूजी सधारण किसान छल, हमर पढाइ लेल पर्याप्त खर्चा नै रहैक कारण अध्ययनक संग उपार्जनक मार्ग अपनौने रहौं। अखनि हम निर्मली आ आसपासक क्षेत्रमे जानल-पहचानल चित्रकार छी। कामक व्यस्तता हरिदम रहैए। ऐ व्यस्ततामे दोसक लेल दस-हजरिया नोट बनेनाइ हम साफे बिसरि गेलौं।
एकदिन हम नगर सेठक दोकानक बगलमे साइन बोर्ड बनबैत रही, तखने धीरेन्द्रक अवाज सुनि पड़ल। काम रोकि गद्दी लग हम ससरि कऽ एलौं, तही समैमे आउरो किछु जानल-पहचानल बेपारी सभ पहँुचल छल। धीरेन्द्र जोरसँ सभकेँ सुना कऽ हमरा कहैए-
“की दोस, हमर काम नै हेतै?”
हम चौंकि गेलौं जे हमरा कोन काम कहने छथि! पुछलियनि,
“कोन काज?”
“वएह दस हजारबला!”
हमरा मन पड़ि गेल दस-हजरिया नोट! मुड़ी हिला स्वीकृति दैत कहलियनि-
“ओऽ हाँ, हेतै, हेतै, किछुए दिन और रूकू।”
सेठजी नोटक गड्डी गीनैत-गीनैत, चेश्माक भीतरे-भीतर, रूपैआक बात सुनि हमरा दिस ताकए लगल। हम चुपचाप, काम करए लगलौं। हमरा एला पछाति़, धीरेन्द्र सभ लग बाजल, जे ‘ई पेन्टर हमर दोस छी, हमरासँ दस हजार टाका लेने अछि, केतेक महिना भऽ गेल, मुदा टाका मांगलापर, आइ-काल्हि करैत, समए काटैए।’
समए बीतैत गेल, छह महिना-साल भरिक बाद, फेरि दोसर बेपारीक दोकानपर दस हजारक तकेजा केलक। हम दस-हजरिया पेन्टिंगक नोट समझि टाड़ि देलौं। मुदा हमरा गेलाक पछाति धीरेन्द्र सभ लग बाजल फिरै छल जे साँचेमे ई हमर रूपैआ लेने अछि।
ऐ बातक दू बरख भऽ गेल। जेतए-तेतए लोक सभ हमरा कहए लागल-
“धीरेन्द्रक रूपैआ किए ने फड़िया दइ छिही! दोस-बोनक पैसा एते-एते दिन रखनाइ नीक बात नै छै।”
पहिले तँ हम असमंजसमे रहौं मुदा, जखनि पता चलल जे धीरेन्द्र दस-हजरिया पेन्टींगक बदलामे दस हजार टाका लोक सभ लग बाजल फिड़ैए, हम अवाक् रहि गेलौ! केतेक गोटेकेँ समझेबाक परियासो केलौं ई बात, मुदा जेकरे कहिऐ वएह, बुड़िबक बनबए लगल-
‘कलाकार भऽ कऽ एहेन नीयत तोहर नै हेबा चाही।’
हम चिंतित भऽ सोचए लगलौं, ‘ई दोस्त नै छी, दुश्मन छी, एते भाड़ी फेरामे पड़ा देलक! केतएसँ एते टाकाक ओरियान करब!’ हमर ओकाति हजार टाका जेना लाख टाकाक के बराबरि छल। बिना जमीन-जथा बेचने दोसर उपए नै छल।
कनीए दिनक पछाति, पंचैती भेल, पंचक फैसला भेल, कटि-मारि कऽ दू हजार सुइदकक संग बारह हजारक देनदारी ठहरौल गेलौं। लोक सभ बाजए नै दैत छल। जीवनमे एहेन बेज्जती कहियो नै भेल रहए। दस दिनक समए देल गेल।
टाकाक ओरियान नै भऽ रहल छल। कोनो गुंजाइश नै देखि, एकटा उपए सूझल, जमीन बेचु नै तँ, भरना लगाउ। एक बीघा जमीन भैयारीक फाँट पड़ल छल। बेचब तँ फेर कीनल नै हएत, से नै तँ भरने लगा देबाक चाही।
हजार टाकाक दरसँ बारह कठ्ठा खेत भरना लगेलौं, रूपैआ लऽ कऽ दोसक घर पहुँचलौं। दलानपर कियो नै छल असगरे बैस गेलौं, दोस्तीनीकेँ खबरि गेल। कनीकालक पछाति, दोस्तीनी एक हाथमे पानिक लोटा आ दोसर हाथसँ घोघ तानि, अदहा मुँह झाँपल अदहा देखाइत, आगूमे पानि बढ़ा देली। तामससँ तँ हमर देह बहिर छल, सोचने छेलौं जे दोसकेँ किछु कहबनि, मुदा की करब! चोटपर दोस्तीनी पड़ि गेली। भाड़ीए मनसँ कहलियनि-
“दोसकेँ बजाउ आ कहियन जे अपन टाका लेता।”
कनी काल पछाति धीरेन्द्र हँसैत-हँसैत दलानपर एला। ई हँॅसी, हमरा हरियाएल घापर, नूनक लहरि जकॅंा लागल। चुप चाप रूपैआक गड्डी देलियनि, गिनला पछाति फेरसँ हमरे हाथमे धराऽ देलनि। हम चुपे छेलौं मुदा धीरेन्द्र बाजल-
“दोस, याद करू। अहाँ हमरा कहने छलिएे ने भुमिहारी दाउ सिखबैले? यएह छिऐ भूमिहारी दाउ।”
एकबेर फेर दोसक ऐ बर्तावसँ हम चकित रहि गेलौं।
Subscribe to: Post Comments (Atom)


text:
बिहार क उपमुख्यमंत्री आ भाजपा क वरिष्ठ नेता सुशील कुमार मोदी शनिदिन दावा केलथि जे प्रदेश क वर्तमान राजग सरकार अपन साढ़े चारि साल क कार्यकाल क दौरान अल्पसंख्यक क लेल जेतबा काज केलक अछि, ओतबा कांग्रेस क पचास साल क शासनकाल आ मुस्लिम-यादव (एमवाई) समीकरण वाला लालू प्रसाद क 15 वर्ष क शासन क दौरान सेहो नहि भेल। भाजपा अल्पसंख्यक मोर्चा क प्रदेश इकाई द्वारा श्रीकृष्ण मेमोरियल हाल मे आयोजित कार्यकर्ता सम्मेलन कए संबोधित करैत मोदी कहला जे हम विपक्ष कए एहि मुद्दा पर खुली बहस क चुनौती दैत छी।
-
neta matlab nautanki
Comments are closed.


text:
-
गजल
Sunday, December 17, 2017अपना हारिओक दोसरके जीत जाइ छैसंयम राखि सबसँ जे जोडि प्रीत जाइ छैमिठगरके पचा लए छै केओ मनुष मुदासाधक ओ कहाइ छथि जे पी तीत जाइ छैसाक्षी भावमे विचारक कोनो बिया कहाँसदिखन मोन गुनगुना प्रेमक गीत जाइ छैउपजल चेतनाक जखने विद्रोह लोकमेसंसारक पुरान सब टा टुटि रीत जाइ छैसम्बन्धक कतारमे कुन्दन भीड हो बहुतबेगरताक छन पुकारल बस मीत जाइ छै2221-2122-221-212© कुन्दन कुमार कर्ण
Labels: गजल | 0 comments | | Email This BlogThis! Share to Twitter Share to Facebook|
-
गजल
Friday, September 22, 2017भाव शुद्ध हो त मोनमे भय कथीकेछोड़ि मृत्यु जीव लेल निश्चय कथीकेजे सृजन करै सफल करै से बिसर्जनछूछ हाथ सब चलल ककर छय कथीकेशक्तिमे सदति रहल कतौ आइ धरि केकिछु दिनक उमंग फेर जय-जय कथीकेतालमेल गीतमे अवाजक जरूरीशब्दमे सुआद नै तखन लय कथीकेजाति धर्मके बढल अहंकार कुन्दनरहि विभेद ई समाज सुखमय कथीके212-1212-122-122© कुन्दन कुमार कर्ण
1 comments | | Email This BlogThis! Share to Twitter Share to Facebook|
-
गजल
Thursday, September 14, 2017हटितो नै देरीसटितो नै देरीसत्ताके खातिरकटितो नै देरीछन भरिमे दुनियाबटितो नै देरीबढ़लाहा टिरबीघटितो नै देरीनिष्ठा जे जागलडटितो नै देरीलड़की हो चंचलपटितो नै देरीसंकटमे कोढियाखटितो नै देरीदेहक की निश्चितलटितो नै देरीनवका छै कपड़ाफटितो नै देरीबिसरल नाओकेरटितो नै देरीओ हियमे कुन्दनअटितो नै देरी22-222© कुन्दन कुमार कर्ण
Labels: गजल | 0 comments | | Email This BlogThis! Share to Twitter Share to Facebook|
-
गजल
Sunday, September 10, 2017चान दर्शनके लोलसा जागल घोघ उघारू प्रिय
राति पूनमके छै निहोरा नै आइ नकारू प्रिय
छल पिआसल ई मोन लिअ ने छातीसँ सटा हमरा
आश पूरा मिलनक करू दुन्नू हाथ पसारू प्रिय
फूल झाँपल पत्तासँ शोभा फुलबारिक नै दै छै
माथ परके चुनरी गुलाबी आस्तेसँ ससारू प्रिय
प्रेम जीवन प्रेमे जगतमे रहि जाइ अमर छै ये
सात जन्मक संगी बना परमात्माक पुकारू प्रिय
नै पुछू लागैए मजा केहन नैन मिला कुन्दन
तीर नैनक सोझे करेजा पर मारि निहारू प्रिय
2122-2212-2221-1222
© कुन्दन कुमार कर्ण
Labels: गजल | 0 comments | | Email This BlogThis! Share to Twitter Share to Facebook|
-
गजल
Friday, August 18, 2017बढलै देश-देश बीच हथियारक प्रतिस्पर्धा
राष्ट्रियताक नाम पर अहंकारक प्रतिस्पर्धा
मानवताक गप्प लोक कतबो करै जमानामे
देखल बेवहारमे तिरस्कारक प्रतिस्पर्धा
पेन्टागनसँ कोरिया सहनशीलता कतौ नै अछि
मिसियो बात लेल भेल ललकारक प्रतिस्पर्धा
साहित्यिक समाजमे चलल राजनीति सम्मानक
लेखन पर धिआन नै पुरस्कारक प्रतिस्पर्धा
धरती एक टा अकास एके समान छै कुन्दन
भरि मुट्ठीक माटि लेल सरकारक प्रतिस्पर्धा
2221-2121-2212-1222
© कुन्दन कुमार कर्ण
Labels: गजल | 0 comments | | Email This BlogThis! Share to Twitter Share to Facebook|
-
बाढि सनके विपति प्राकृतिक की राजनीतिक ?
Wednesday, August 16, 2017
बेलायती वैज्ञानिक चार्ल्स डार्विनक विकासवादी सिद्वान्त अनुसार पृथ्वी पर रहल सम्पूर्ण जीवित प्राणी जियबाक लेल संघर्ष करैत रहै छै आ जे संघर्षमे सफल भ' जाइ छै सएह जियबै छै । मुदा, जखन प्रकृति आ राज्य दुन्नू कोनो समुदायके विपरीत भ' जाइ तँ ओहन परिस्थितिमे लाख संघर्ष केलाक बादो ओहि समुदायके दृष्टिकोणसँ डार्विनक सिद्धान्त गलत साबित भ' सकैए ।
मिथिला/मधेशक लोक राजनीति आ प्रकृति दुन्नूक चपेटमे छै । बाढि मिथिला/मधेशक निअति बनि गेल छै । प्रत्येक बरिस लोक एहिसँ पीडित आ आक्रान्त होइ छै । कोनो पांच दश बरिससँ नै । सैकड़ौ बरिससँ । बाढि आबि लोकवेद, धनमाल, पोखरि क' मांछ, घर, अनाज सब देहाक ल' जाइ छै । राष्ट्रिय, अन्तराष्ट्रिय मिडियामे खूब चर्चा होइ छै । ढेर रास संघ संस्थाद्वारा राहत संकलन होइ छै ।
बंटाइ छै । सरकारद्वारा अनुदानक घोषणा कएल जाइ छै । बस किछु महिनाबाद सब बिसरि जाइ छै । अगिला बरिस फेर वएह रवैया । आखिर कहिया धरि ई चक्र चलैत रहतै ? एकर दीर्घकालीन निपटाराक उपाय की ?
सामान्य रुपसँ सोचल जाइ तँ बाढि प्राकृतिक विपतिके रुपमे नजरि आएत मुदा नेपालक सन्दर्भमे जँ गहिरगर अध्ययन करबै तँ एहिमे नितान्त राजनीतिक रंग भेटत । ऐतिहासिक छल भेटत । राजा महेन्द्रद्वरा पुनर्वास कार्यक्रमक नाम पर तरार्इ क्षेत्रक वन दोहन करैत लाखौ पहाडीके बस्ती तरार्इमे बसेनाइ (एखनो जारी छै), चूरे क्षेत्रसँ अवैध रुपसँ बाउल आ गिट्टीक निकाशी भेनाइ, रक्तचन्दन, सिसौ, खयर लगायत अन्तराष्ट्रिय बजारमे महगमे बिकैवला गाछी सभ तस्करी भेनाइ, सरकारी सन्यन्त्रमे एके टा समुदायके हालीमुहानी भेनाइ, विकास प्रशासनमे रहल भ्रष्टाचार, राष्ट्रिय योजना आयोगक लापरबाही, मौसम विभागके काजक पुराने तरिका, राज्यक उपनिवेशवादी सोच (राज्यद्वारा पहाडभे आएल भू-कम्प राष्ट्रिय संकट आ मधेशमे आएल बाढिक क्षेत्रीय संकटके रुपमे चित्रण केनाइ) आदी कारण सब भेटत ।
विश्वमे नेपाल एहन देश छै जतए राजनीति केनाइ सभसँ असान छै । कोनो समस्या भेलै तँ भारतके दोषी देखाक अहाँ अपन माथ परसँ बोझ उतारि सकै छी । अपन असक्षमता झांपि सकै छी । अपन अकर्मण्यताके तोपि सकै छी । बस बात खत्तम । एखन बाढी सनके विपतिमे सेहो तेहने देखल जा रहल छै ।
मौसमके पूर्वानुमानमे आधुनिक प्रविधिक प्रयोग क' र्इन्टरनेट लगायत सञ्चारक विभिन्न माध्यमसँ विपतिके पूर्व सूचनाक प्रसारण, पछिला अनुभवके आधार पर पूर्व तयारी आ नदी सभक प्रकृतिक सम्बन्धमे एक उच्चस्तरीय अध्ययन क' नेपाल आ भारतक दुन्नू सरकारक प्रभावकारी समन्वयसँ बाढिसँ होइवला जनधनके क्षती कम कएल जा सकै छै ।
Labels: लेख | 0 comments | | Email This BlogThis! Share to Twitter Share to Facebook|
-
गजल
Sunday, July 30, 2017भरल बरिसातमे नै सताउ सजनी
किए छी दूर लग आबि जाउ सजनी
मिलनके आशमे अंग-अंग तरसै
बदन पर वुँद नेहक गिराउ सजनी
पिआसल मोन मधुमासमे उचित नै
जुआनी ओहिना नै गमाउ सजनी
जियब जा धरि करब नेह हम अहीँके
हियामे रूप हमरे सजाउ सजनी
खुशीमे आइ कुन्दन गजल सुनाबै
मजा एहन समयके उठाउ सजनी
122-212-212-122
© कुन्दन कुमार कर्ण
Labels: गजल | 0 comments | | Email This BlogThis! Share to Twitter Share to Facebook|
-
गजल
Monday, July 17, 2017अपनके अपना हिसाबे बुझू
रचलके रचना हिसाबे बुझू
असलमे सब किछु रहै छै कहूँ
सृजनके सृजना हिसाबे बुझू
हिया पर शब्दक असर जे पड़ै
गजलके गहना हिसाबे बुझू
कहाँ भेटत सोच उठले सभक
धसलके धसना हिसाबे बुझू
जरनिहारोके कतहुँ नै कमी
जरलके जरना हिसाबे बुझू
अतीतक नै याद कुन्दन करू
घटलके घटना हिसाबे बुझू
122-221-2212
© कुन्दन कुमार कर्ण
Labels: गजल | 0 comments | | Email This BlogThis! Share to Twitter Share to Facebook|
-
गजल
Wednesday, July 5, 2017जे कल्पनामे डुबा दै ओ छथि कवि
जे भावनामे बहा दै ओ छथि कवि
शब्दक मधुरतासँ करि मति परिवर्तन
जे दू हियाके मिला दै ओ छथि कवि
साहित्य मानल समाजक अयना छै
जे सोचके नव दिशा दै ओ छथि कवि
खतरा प्रजातन्त्र पर जौँ-जौँ आबै
जे देश जनता जगा दै ओ छथि कवि
संसार भरि होइ छै झूठक खेती
जे लोकके सत बता दै ओ छथि कवि
रचनासँ कुन्दन करै जादू एहन
जे चान दिनमे उगा दै ओ छथि कवि
2212-2122-222
© कुन्दन कुमार कर्ण
Labels: गजल | 0 comments | | Email This BlogThis! Share to Twitter Share to Facebook|
-
थोड़े माटि बेसी पानि
Friday, June 30, 2017शताब्दीसँ बेसीक इतिहास रहल मैथिली गजलके खास क' पछिला एक दशकसँ गजल रचना आ संग्रहक प्रकाशनमे गुणात्मक आ परिमाणात्म दुन्नू हिसाबे वृद्धि भ' रहल छै । एहि क्रममे किछु संग्रह इतिहास रचि पाठक सभक हियामे छाप छोडि देलकै तँ किछु एखनो धरि नेङराइते छै । कारण सृजनकालमे कोनो नै कोनो अंगविहिन रहि गेलै सृजना । संग्रहक भीड़मे समाहित सियाराम झा 'सरस' जीक पोथी 'थोड़े आगि थोड़े पानि' पढबाक अवसर भेटल । जकरा सुरुसँ अन्त धरि पढलाकबाद एकर तीत/मीठ पक्ष अर्थात गुणात्मकताक सन्दर्भमे विहंगम दृष्टिसँ अपन दृष्टिकोण रखबाक मोन भ' गेल । पहिने प्रस्तुत अछि पोथीके छोटछिन जानकारी:पोथी - थोड़े आगि थोड़े पानि
विधा - गजल
प्रकाशक - नवारम्भ, पटना (2008)
मुद्रक - सरस्वती प्रेस, पटना
गजल संख्या - 80टापोथीमे जे छै
थोड़े आगि राखू थोड़े पानि राखूबख्त आ जरुरी लै थोड़े आनि राखू (पूरा गजल पृष्ठ 85 मे)
सरस जी प्रारम्भिक पृष्ठमे गहिरगर भावसँ भरल र्इ शेर प्रस्तुत केने छथि जे कि पोथीके नामक सान्दर्भिकता साबित क' रहल छै ।
पोथीमे 'बहुत महत्व राखैछ प्रतिबद्धता' शीर्षकपर दश पृष्ठ खरचा केने छथि सरस जी । जैमे ओ समसामयिक विषय, मैथिली साहित्यक विविध प्रवृति आ गतिविधि, अपन देखल भोगल बात, अध्ययन, संघर्ष, मैथिली आन्दोलनमे कएल गेल योगदान, विदेशी साहित्यकार एवं साहित्यिक कृति सहित ढेर रास विषय वस्तु पर चरचा केने छथि । मैथिली साहित्यिक क्षेत्रमे देखल गेल विकृतिपर जोडगर कटाक्ष करैत ओ कहै छथि "आजुक 75 प्रतिशत मैथिलीक लेखक प्रतिबद्धताक वास्तविक अर्थसँ बहुत-बहुत दूर पर छथि । से बात खाहे कविताक हो कि कथाक, निबन्धक हो वा गीत लेखनक-सब किछु उपरे-उपर जेना हललुक माटि बिलाड़ियो कोड़ए ।" संगे संग ओ लेखक सभकेँ सल्लाह सेहो दैत कहै छथि "लोक जे लेखन कार्यसँ जुड़ल अछि वा जुड़बाक इच्छा रखैछ, तकरा बहुत बेसी अध्ययनशील होयबाक चाही । पढबाक संग-संग गुनबाक अर्थात चिन्तन-मननक अभ्यासी सेहो हेबाक चाही । नीक पुस्तकक खोजमे हरदम रहबाक चाही । जाहि विधामे काज करबाक हो, ताहि विधाक विशिष्ट कृतिकारक कृतिकेँ ताकि-ताकि पढबाक चाही ।"अपन भाव परसबाक क्रममे ओ किछु हृदयके छूअवला शेर सेहो परसने छथि । जेना-पूर्णिमा केर दूध बोड़ल, ओलड़ि गेल इजोर हो
श्वेत बसंतक घोघ तर, धरतीक पोरे-पोर होप्रेम, वियोग, राजनीतिक, सामाजिक लगायत विभिन्न विषयक गजल रहल एहि संग्रहमे रचनागत विविधताक सुआद भेटत ।कत' चूकि गेलाह सरस जी ?कुल 80टा गजल रहल पोथीमे एको टा गजल बहरमे नै कहल गेल अछि । देखी पहिल गजलक मतला आ एकर मात्राक्रम:
बिन पाइनक माछ नाहैत चटपटा रहल, र्इ मैथिल छीघेंट कटल मुरगी सन छटपटा रहल, र्इ मैथिल छी
पहिल पाँतिक मात्राक्रम - 2 22 21 221 212 12 2 22 2दोसर पाँतिक मात्राक्रम - 21 12 22 2 212 12 2 22 2
मतलाक दुन्नू मिसराक मात्राक्रम अलग-अलग अछि ।ढेर रास गजलमे काफिया दोष भेटत । बहुतो गजलमे एके रंगकेँ काफियाक प्रयोग भेटत । कोनो-कोनो मे तँ काफियाक ठेकान नै । पृष्ठ संख्या 19, 25, 30, 31, 34, 52, 55, 57, 61, 64, 81, 82, 92, 93, 96 मे देख सकै छी ।
पृष्ठ-25 मे रहल र्इ गजलके देखू:सात फेरीक बाद जे किछु हाथ आयल
तत्क्षणें तेहि-केँ हम चूमि लेलियैदू दिसक गरमाइ सँ दूर मन घमायल
तेहि भफायल - केँ हम चूमि लेलियैभोर मृग भेल, साँझ कस्तूरी नहायल
ओहि डम्हायल-का हम चूमि लेलियैकैक शीत-वसंत गमकल गजगजायल
रंग-रंगक - केँ हम चूमि लेलियैस्वप्न सबहक पैरमे घुघरु बन्हायल
अंग-अंगक - केँ हम चूमि लेलियैसृजन पथ पर चेतना-रथ सनसनायल
वंश वृक्षक - केँ हम चूमि लेलियैकोन पिपड़ीक दंश नहुँए बिसबिसायल
ताहि नेहक - केँ हम, चूमि लेलियैएहिमे मतला सेहो नै छै । बिनु मतलाके गजल नै भ' सकैए । पृष्ठ संख्या 64 मे सेहो एहनाहिते छै:परबाहि ने तकर जे, सब लोक की कहैए
बहसल कहैछ क्यो-क्यो, सनकल कियो कहैएकंजूस जेता तोड़ा नौ ठाँ नुकाक' गाड़य
तहिना अपन सिनेहक चिन्ता-फिकिर रहैएजकरा ने र्इ जीवन-धन जीनगी ने तकरर जीनगी
छिछिआय गली-कुचिये, रकटल जकाँ करैएकोंढी बना गुलाबक जेबी मे खोंसि राखी
जौं-जौं फुलाइछ, तौं-तौं सौरभ-निशां लगैएअहाँ लाटरी करोड़क पायब तँ स्वय बूझब
निन्ने निपात होइए, मेघे चढल उड़ैएतुलता ने कए पबै छी कहुनाक' सोमरस सँ
उतरैए सरस कोमहर, कोन ठामसँ चढैएपृष्ठ संख्या 37, 42, 44, 50, 55, 59, 72, 78, 81, 94 मे रहल गजल गजलक फर्मेटमे नै अछि आ पृष्ठ संख्या 94 के गजलमे मात्र 4टा शेर छै । कमसँ कम 5टा हेबाक चाही ।कोनो शब्दके जबरदस्ती काफिया बनाओल गेल छै, जेना की पृष्ठ संख्या 45 मे रहल गजलक अन्तिम शेरमे 'घुसकावना' शब्दक प्रयोग भेल छै ।
मक्तामे शाइरक नामक प्रयोग भेलासँ गजलक सुन्नरता बढै छै जे कि एहि संग्रमे किछु गजल छोड़ि बांकीमे नै भेटत ।अन्तमेगजलक सामान्य निअमकेँ सेहो लेखकद्वारा नीक जकाँ परिपालन नै कएल गेल अछि । गजलप्रति भावनात्मक रुपे बेसी आ बेवहारिक रुपे बहुत कम प्रतिबद्ध छथि लेखक । गजलप्रति न्यान नै केने छथि । गजलक गहिराइ धरि नै पहुंच सकलथि । एहन प्रवृति वर्तमान सन्दर्भमे नवतुरिया सभमे सेहो बढल जाइ छै जे की मैथिली गजलक लेल सही सूचक नै छी ।- कुन्दन कुमार कर्ण
Labels: आलोचना/समालोचना/समीक्षा, गजल चर्चा परिचर्चा | 0 comments | | Email This BlogThis! Share to Twitter Share to Facebook|
-
गजल
Tuesday, June 27, 2017ई प्रेम हमरा जोगी बना देलक
विरहक महलके शोगी बना देलक
उपचार नै भेटल यौ कतौ एकर
गम्भीर मोनक रोगी बना देलक
मारै करेजामे याद टिस ओकर
दिन राति दर्दक भोगी बना देलक
संयोग जेना कोनो समयके छल
तँइ जोडि दू हिय योगी बना देलक
प्रेमक पुजगरी जहियासँ बनलौ हम
संसार कुन्दन ढोगी बना देलक
221-2222-1222
© कुन्दन कुमार कर्ण
Labels: गजल | 0 comments | | Email This BlogThis! Share to Twitter Share to Facebook|
-
भक्ति गजल
Sunday, June 18, 2017अन्त सभके एक दिन हेबे करै छैछोडि दुनिया एक दिन जेबे करै छैमोन आनन्दित जकर सदिखन रहल ओगीत दर्दोके समय गेबे करै छैजै हृदयमे भक्ति परमात्माक पनुकैबुद्ध सन बुद्धत्व से पेबे करै छैप्रेम बाटू जीविते जिनगी मनुषमेमरि क' के ककरोसँ की लेबे करै छैदान सन नै पैघ कोनो पुण्य कुन्दनलोक फिर्तामे दुआ देबे करै छैबहरे-रमल [2122-2122-2122]© कुन्दन कुमार कर्ण
Labels: भक्ति गजल | 0 comments | | Email This BlogThis! Share to Twitter Share to Facebook|
-
Wednesday, June 7, 2017
Labels: तस्वीर संग्रह | 0 comments | | Email This BlogThis! Share to Twitter Share to Facebook|
-
Saturday, May 27, 2017हो भरल नेहक खिस्सासँ से किताब चाहीलोक जिनगी कोना एसगर बिता दए छैएक संगीके हमरा तँ संग आब चाहीदर्दमे सेहो मातल हिया रहै निशामेसाँझ पडिते बोतलमे भरल शराब चाहीमोनमे मारै हिलकोर किछु सवाल नेहकवास्तविक अनुभूतिसँ मोनके जवाब चाहीसोचमे ओकर कुन्दन समय जतेक बीतलआइ छन-छनके हमरा तकर हिसाब चाही2122-2221-212-122
© कुन्दन कुमार कर्ण
Labels: गजल | 0 comments | | Email This BlogThis! Share to Twitter Share to Facebook|
-
Wednesday, May 10, 2017
Labels: तस्वीर संग्रह | 0 comments | | Email This BlogThis! Share to Twitter Share to Facebook|
-
गामक बूढ हमर नानीछै ममतासँ भरल खानीपूजा पाठ करै नित दिनदुखिया लेल महादानीखिस्सा खूब सुनाबै ओराजा कोन रहै रानीभोरे भोर उठा दै छैसुधरै जैसँ हमर बानीनम्हर छोट सभक आगूकहलक बनि क' रहू ज्ञानी2221-1222© कुन्दन कुमार कर्ण
Labels: बाल गजल | 0 comments | | Email This BlogThis! Share to Twitter Share to Facebook|
-
गजल
Sunday, April 30, 2017एखन हारल नै छी खेल जितनाइ बाकी छैइतिहासक पन्नामे नाम लिखनाइ बाकी छैगन्तव्यक पथ पर उठलै पहिल डेग सम्हारलअन्तिम फल धरि रथ जिनगीक घिचनाइ बाकी छैविद्वानक अखड़ाहामे करैत प्रतिस्पर्धाबनि लोकप्रिय लोकक बीच टिकनाइ बाकी छैलागल हेतै कर्मक बाट पर ठेस नै ककरासंघर्षक यात्रामे नोर पिबनाइ बाकी छैमाए मिथिला नै रहितै तँ के जानितै सगरोऋण माएके सेवा करि कऽ तिरनाइ बाकी छैसब इच्छा आकांक्षा एक दिन छोडिकेँ कुन्दनअन्तर मोनक परमात्मासँ मिलनाइ बाकी छै2222-2221-221-222© कुन्दन कुमार कर्ण
Labels: गजल | 0 comments | | Email This BlogThis! Share to Twitter Share to Facebook|


text:
दरभंगा। 03 जनवरी। दरभंगा कॉलेज ऑफ इंजीनियरिंग केर छात्र सभ नव बरख केर शुरूआत एक खास अंदाज मे केलन्हि। कॉलेज के छात्र सभ पर्यावरण संरक्षण क' बढ़ावा देबाक लेल कॉलेज परिसर मे वृक्षारोपण करि नव बरख केर शुरुआत केलन्हि। इंजीनियरिंग के छात्र सभ एहि मौका पर कहला कि देश मे बढ़ी रहल प्रदूषण केर रोक थाम लेल हमरा सभ के आगू अएबाक जरुरत अछि। ऐहिक लेल बेसी से बेसी वृक्षारोपण करबाक चाहि। जाहिसे पृथ्वी पर वातावरण अनुकूल बनल रहे।
कॉलेज के छात्र सभ कहलनि कि उत्तराखंड केर महिला सभ चिपको आंदोलन केर तहत गाछ से चिपकी केलाखों गाछ कटबा से बचेना छली, जाहिसे सभके प्रेरणा लेबाक जरुरत अछि। संगहि जगह-जगह काटल जे रहल गाछ क' बचेबाक जरुरत अछि।


text:
सब साल जेकाँ एहियो साल शिक्षक दिवस बीत गेल। एकटा आओर अघोषित छुट्टीक दिन
शिक्षकगण हेतु। महान शिक्षा-शास्त्री डा० सर्वपल्ली राधाकृष्णन जीक जन्म
दिवस आ जिनक जीवन यात्रा एक शिक्षकक के रूप मे शुरू भेल आ देशक सर्वोच्च पद
राष्ट्रपति तक पहुँचल। हुनके सम्मान मे ई शिक्षक दिवस प्रतीकात्मक रूप मे
मनाओल जाइत अछि। आजादीक संघर्ष सँ निकलल ताहि दिनक शासक-वर्गक स्पष्ट धारणा
रहन्हि जे एहेन महापुरुषक जीवन-वृत्त केँ स्मरण केला सँ छात्र समेत आओर
लोक केँ प्रेरणा भेटतय। मुदा आजुक स्थिति देखि की हम कहि सकय छी जे की वो पवित्र उद्येश्य पूर्ण भऽ रहल अछि?
गजानन बाबू अपना समय केर एक अभूतपूर्व शिक्षक जे एखन भूतपूर्व भऽ गेल छथि।
साँझक समय गामक चौपाल मे एनाय आ हुनका सँ गप्प केनाय सँगहिं गजानन बाबू
द्वारा प्रयोजित चाय आ तमाकू खेनाय गामक लोकक प्रायः नियमित दिनचर्या।
गजानन बाबू आन दिनक अपेक्षा आय किछु उदास रहथि। लोक पूछय लागलखिन्ह तऽ
बजलाह - की कहू? आजुक शिक्षा व्यवस्था मे भेल पतन सँ मोन कने खिन्न अछि।
पहिलुका समय मे शिक्षक खाली किताबेटाक ज्ञान-दान नहि करैत रहथिन्ह बल्कि
नैतिक, सामाजिक शिक्षा सँ हुनक सरोकार सेहो रहन्हि। शिक्षक - छात्रक बीच एक
अद्भुत आत्मीयताक सम्बन्ध सेहो रहय पिता - पुत्रवत्। छात्र अथवा छात्रक
अभिभावक द्वारा विद्यालय आ विद्यालय सँ बाहर सेहो शिक्षकक ओतबे मान-सम्मान
सामान्य बात छल। कतेक बेर एहनो देखने छी जे यदि धिया-पुता घर मे बेसी
उचृंखल बनय तऽ अभिभावक ई कहि शासन करैत रहथिन्ह जे "चलऽ काल्हि मास्टर
साहेब सँ तोहर शिकायत करबौ" आ बच्चा शांत। गामक कुनु भोज-भात मे विद्यालय
के सब शिक्षक स्थायी रूपें आमंत्रित रहथि सँगहिं यदि शिक्षक गाम तरफ आबथि
तऽ धिया-पुता सँ अभिभावक तक अपन जगह ठाढ़ भऽ हुनका सम्मान दैत रहथिन्ह।
मुदा एखन? गजानन बाबू अपना बात केँ आगाँ बढ़बैत बजलाह - सरकारी आदेश - जे
विद्यार्थी केँ मरनाय पीटनाय कानूनी अपराध मानल जायत। यानि डर खतम। सरकारी
उपेक्षाक कारणे मासक मास शिक्षकक वेतन बन्द। तेसर बात शिक्षकगणक मुख्य
सरकारी कार्य - मनुखक जनगणना, पशुक जनगणना, मकानक गणना, चुनाव करेनाय,
स्कूल मे खाना बनबेनाय आदि आदि रहि गेल अछि यानि पढ़ाय छोड़िकय आओर सबकिछु।
नीति-श्लोक आ नैतिक शिक्षा पाठ्यक्रम बाहर भऽ गेल आ "सेक्स" पढ़ाबय के बात
सरकारी स्तर पर होमय लागल। हे भगवान्! परिणाम? आय-काल्हि हाले एकदम
विचित्र भऽ गेल अछि। एके पानक दोकान पर एक्के समय मे मास्टर साहेब आ
विद्यार्थी पान - सिगरेटक सेवन करय छथि। कतेक बेर तऽ इहो सुनय मे आबय अछि
जे संगे संग मद्य सेवन सेहो करय छथि। गुरू - शिष्य परम्पराक अन्ते भऽ गेल।
परिणाम स्वरूप आब विद्यार्थिये शिक्षक केँ धमकाबय लागल। कनिये टा
मत-मतान्तर भेला सँ शिक्षकक विरोध मे स्कूलक गेट बन्द आ नाराबाजी शुरू।
चौपाल मे सब मंत्र-मुग्ध भऽ सुनैत रहथि। गजानन बाबू पुनः बाजब शुरु
केलन्हि - विद्यालय शब्दक अर्थ होइत अछि - विद्या + आलय यानि विद्याक घर आ
विद्यार्थी शब्दक अर्थ विद्या + अर्थी यानि विद्याक उपार्जन करनिहार। मुदा
आजुक समय मे अर्थ बदलि गेल। आय काल्हि विद्यालय = विद्या + लय यानि जाहिठाम
विद्या पूर्णरूपेण लय भऽ जाय अर्थात् मट्टी मे मिल जाय आ विद्यार्थी =
विद्या + अरथी अर्थात् जे विद्याक अरथी उठाबय। ठीके आजुक समय मे विद्याक
अरथीये ऊठि रहल अछि। गजानन बाबूक विवेचना सँ सब अचंभित भऽ सोचय लऽ मजबूर भऽ
गेलाह।


text:
धनेश्वर जी एक दूरस्थ सरकारी विद्यालय मे शिक्षक छथि। प्रत्येक शनिवार केँ गाम एनाय आ सोमवार केँ पुनः अप्पन विद्यालय गेनाय हुनक नियमित कार्यक्रम। गाम सँ रेलवे स्टेशनक दूरी १५ किलोमीटर। आजुक समय मे रिक्शा, टमटम, टेम्पो वा अन्य आवागमनक साधनक कुनु अभाव नहियो रहलाक बादो आयधरि धनेश्वर जी कोनो सवारी गाड़ी पर अपना देह केँ नहिये चढ़ा देलखिन्ह। सबदिन "बिनोबा ट्रान्सपोर्टक" (पैदल) सहायता सँ स्टेशन जाइत छथि आ भबिष्यो मे एहि अभ्यास केँ छोड़बाक कुनु योजना नहि छन्हि। दोसर उदाहरण लियऽ - सामान्य गाम घरक परिवार मे तीन प्रकारक तेलक उपयोग होइत अछि - करू (सरसों) तेल भोजनादि लेल, नारियल तेल - देह, माथ मे लागाबय लेल आ मटिया (किरासन) तेल - साँझ मे डिबिया लालटेन जराबय लेल। धनेश्वर जीक घर मे तीनू प्रकारक तेलक प्रवेश-निषेध अछि। घोर इमरजेन्सी मे एहि तेलक कम सँ कमतर प्रयोगक आग्रही सेहो छथि। ई अलग बात अछि जे लोकक ओहिठाम भोज-भात मे नीक सँ सबकिछु खाइत छथि दूध-दही, मिठाई आदि सब किछु परन्तु अपना घर मे एहि सब नीक निकूत खाद्य-पदार्थक अपना समक्ष प्रवेश वर्जित। कतेक उदाहरण दी - धनेश्वर जी गामक एक स्वाभाविक सुलभ सफाई-कर्मी सेहो छथि जे रास्ता, गली-कूची मे खसल सबटा घास-पात, गोबर वा आओर सबकिछु गामक लोकक द्वारा त्यक्त पदार्थ केँ नियमित रूप सँ एकटा बाल्टी मे समेट अपना खेत मे दऽ आबैत छथिन्ह। गामक लोक सफाई सँ निश्चिन्त। आब पाठकगण बुझि गेल हेबय हुनक कृपणताक महिमा। लागैया सन्तोष नहि भेल? लियऽ एकदम टटका वृतांत। धनेश्वर जीक समधि पानि लऽ केँ शौचालय तरफ विदा भेला तखने हुनका देखतहिं धनेश्वर उवाच - समधि लेट्रीन मे पानि कमे खसेबय कियैक टंकी जल्दी भरि जेतय। जय हो जय हो----
साँझक समय गामक चौपाल पर सब दिन जेकाँ गजानन बाबूक महफिल सजल छल। दिन शनिवार। धनेश्वर जी केँ आबैत देखि अचानक गजानन बाबू बाजि उठला - आबि गेला राजा कर्ण। ई सम्बोधन सुनितहिं हमरा सनक कम ज्ञानवला लोकक मुँह सँ हठात् निकलल - जा! अपने ई की कहि देलिये गजानन बाबू? एहेन कंजूस केर तुलना राजा कर्ण सनक दानी सँ कियैक? गजानन बाबू बजला - नहि बुझलिये? देखियो हमरा बुझने धनेश्वर जी तऽ राजा कर्णो सँ बेसी दानी छथि कियैक तऽ राजा कर्ण यदि किछु दान करैत रहथि तऽ किछु भोग सेहो करैत रहथि। लेकिन अपन धनेश्वर सब किछु तऽ दाने कऽ रहल छथि। भोगय तऽ किछुओ नहि छथि। हुनके कमाय पर हुनक धिया-पुता, कनिया सब देखियो केहेन मजा सँ रहय छथिन्ह। धनेश्वर तऽ बस टाका कमाबयवला मशीन थीका। भोगय छथि आ भबिष्यो मे भोगता तऽ कियो आओर। कहू सर्वस्व दान कऽ देलखिन्ह की नहि? आब कहू कोनो शंका अछि जे धनेश्वर राजा कर्णो सँ पैघ दानी भेला कि नहि? हम अबाक भऽ गेलहुँ ऐहेन सार्थक आ सामयिक तर्कक सोझाँ ।


text:
रांची। 04 जनवरी। चारा घोटाला सँ जुड़ल एक मामला मे से राष्ट्रीय जनता दल (RJD) केर अध्यक्ष लालू प्रसाद यादव पर फैसला आय फेरसँ एक दिनक लेल टारल गेल। एहि बीच, रांचीक विशेष सीबीआई अदालतक जज शिवपाल सिंह बड़का खुलासा केना अछि। शिवपाल सिंह कहलनि कि लालू प्रसादक दू लोग हुनका फोन केना छल। ओनाकि ओ दुनू गोटा समर्थक छल वा कोनो नेता, जज ऐहिक जानकारी नहि देला। सुनवाई केर दौरान रांची सीबीआई कोर्टक जज लालू सँ कहलनि कि अहाँक कैको सिफारिश हमरा सँ कायल गेल अछि। मुदा चिंता करबाक जरुरत नहि अछि। हम अगबे कानूनक पालन करब।
गौरतलब अछि कि एहि मामला मे आय गुरु दिन फैसला अएबाक छल मुदा, अंतिम समय मे A सँ ल'क' K धरिक आरोपी सभक सजा पर आय बहस होयबाक खबैर अछि। L सँ नाम होयबाक कारण लालू यादवक सजा पर फैसला कैल्हि शक्र दिन होयत। बिहारक बहुचर्चित चारा घोटाला सँ जुड़ल ई दोसर मामला अछि, जाहिमे लालू यादव क' सजाक ऐलान होयब एखन बांकी अछि।


text:
भारतमें राज्य निर्माणक अवधारणा:
अंग्रेजी उपनिवेशी भारतमें सक्रिय एकमात्र राजनीतिक दल भारतीय राष्ट्रीय काँग्रेस १९२० में निर्णय केने छल जे राज्यक संरचना भाषायी आधारपर होयत। तर्क छलैक - सहज प्रशासन आ जाति तथा धर्मके आधार पर बढि रहल पहिचानक विवादमें न्युनता लेल भाषिक पहिचान उचित होयत। यैह राजनीतिक लक्ष्यके संग राजनीतिक दल आगू बढल छल। एहि दलक प्रान्तीय समितिक गठन सेहो १९२० सँ यैह आधार पर कैल गेल। १९२७ में काँग्रेस पुन: अपन प्रतिबद्धताकेँ घोषणा भाषायी आधारपर राज्यक गठन करबाक बात कतेको बेर दोहरेलक। यैह पुनरावृत्ति १९४५-४६ के चुनावी घोषणा-पत्रमें सेहो देल गेल। लेकिन स्वतंत्रताक तुरन्त बाद काँग्रेस दुविधामें पडि गेल जे मात्र भाषाक आधारपर राज्यक गठन देशमें राष्ट्रीय एकताक हितमें नहि होयत। १७ जुन, १९४८ केँ संविधान सभाध्यक्ष डा. राजेन्द्र प्रसाद द्वारा गठित भाषायी प्रान्तीय आयोग अर्थात् डार आयोग (Linguistic Provinces Commission - aka - Dar Commission) द्वारा देल रिपोर्ट अनुरूप "the formation of provinces on exclusively or even mainly linguistic considerations is not in the larger interests of the Indian nation". कहि भाषायी आधार पर राज्यक गठनकेँ भारत राष्ट्रकेँ हितमें नहि कहि नकारल गेल। भौगोलिक अखण्डता, आर्थिक आत्म-निर्भरता आ प्रशासन संचालनक सहजताके आधार पर राज्यक गठन लेल मद्रास, बम्बइ, केन्द्रीय प्रान्त आ बरार केँ मुख्यरूपमें बनाओल जयबाक सिफारिश कैल गेल। एहि सिफारिश पर अध्ययन लेल 'जेवीपी समिति' (जवाहरलाल नेहरु, सरदार वल्लभभाई पटेल व तत्कालीन काँग्रेस अध्यक्ष पट्टाभी सितारमय्या के संयुक्त समिति) जयपुरक काँग्रेस अधिवेशन द्वारा बनल। १ अप्रील, १९४९ केँ एहि समिति द्वारा ओहि परिस्थितिमें नव प्रान्तक गठन लेल अनुकूलता नहि रहबाक निर्णय देल गेल, लकिन संगहि जनभावना यदि एहि तरहक माँग राखत तऽ प्रजातंत्र के रक्षा हेतु किछु निश्चित सीमामें रहैत भारत लेल समग्र हितकेँ ध्यान में रखैत नव राज्य गठन करबाक बात मानय जायत सेहो कहल गेल।
भीम राव अम्बेदकर एक ज्ञापनपत्र १४ अक्टुबर, १९४८ केँ डार आयोगकेँ देलाह जाहिमें भाषाक आधारपर राज्यक गठन करबाक आ विशेषरूपसँ मराठी-बहुल महराष्ट्र राज्य बम्बइ राजधानी सहित बनेबाक माँग रखलनि। राष्ट्रीय एकता लेल हुनकर सुझाव छलन्हि जे केन्द्र व राज्य दुनू के राजकाजक भाषा एकहि हेबाक चाही। तहिना के इम मुन्शी, गुजराती नेता अम्बेदकरक प्रस्तावकेँ विरोध केलैन - जे एकहि राज्यमें विभिन्न भाषा संग कोनो एकहि भाषाभाषीक राजनीतिक लक्ष्यके पोषणसँ विभेदकारी होयत जेकर समाधान संभव नहि होयत। पुन: १९५२ में तेलगु बाहुल्य क्षेत्रकेँ मद्राससँ पृथक राज्य बनेबाक माँग संग आमरण अनशन केनिहार पोट्टि श्रीरामुलु जिनक मृत्यु १६ दिसम्बर, १९५२ केँ भऽ गेल, परिणामस्वरूप १९५३ में आँध्रा राज्यक स्थापना १९५३ में भेल। आ, एकर प्रभाव-प्रतिक्रिया समस्त राष्ट्रपर भाषायी आधारपर राज्य बनेबाक माँग तेज भऽ गेल। अन्तत: सर्वोच्च अदालतकेर पूर्व जज फजल अली केर अध्यक्षतामें राज्य पुनर्गठन आयोग बनायल गेल। ई आयोग ३० सेप्टेम्बर १९५५ में अपन रिपोर्ट देलक जाहि अनुरूपे “Factors Bearing on Reorganization” अन्तर्गत स्पष्ट कहल गेल जे “it is neither possible nor desirable to reorganise States on the basis of the single test of either language or culture, but that a balanced approach to the whole problem is necessary in the interest of our national unity.“ राष्ट्रीय एकता लेल कोनो एकल भाषा या संस्कृतिक आधारपर राज्यक गठन नहि तऽ संभव अछि नहिये वाँछणीय। यैह आयोगक रिपोर्टके आधार मानि The States Reorganisation Act of 1956 बनाओल गेल, हलाँकि एहिमें आयोगक किछुए सुझाव समेटल जा सकल।
आयोगक अन्य सुझावमें किछु महत्त्वपूर्ण पाँति जे एहि ठाम उल्लेख योग्य बुझैछ:
“We do not regard the linguistic principle as the sole criterion for territorial readjustments, particularly in the areas where the majority commanded by a language group is only marginal”. यैह ओ पाँति मानल जा सकैत अछि जेकर बीज अमैथिल विद्वान् राजनीतिपूर्वक मैथिली विरुद्ध पहिने रोपि चुकल छलाह जेकर खुलाशा डा. अमरनाथ झा द्वारा कैल गेल अछि। मैथिलीकेँ षड्यन्त्रपूर्वक विद्वान् केर भाषा मनबाक, खने हिन्दीक उपभाषा मनबाक, खने मैथिल विद्वान् विद्यापति आ मिथिलाक्षरकेँ बंगालीक रूप मनबाक आदि कतेको षड्यन्त्र कैल गेल।
“We are generally in agreement with this view, but in our opinion, the mere fact that a certain language group has a substantial majority in a certain area should not be the sole deciding factor”. एहि पाँति सँ फेर भारतीयताक विरुद्ध मानू पूर्वाग्रही सोच झलैक रहल अछि, हर क्षेत्रमें एक विशिष्ट भाषा आ संस्कृति रहितो शुरुए सऽ एक परिकल्पना जे मेजरिटी आ माइनारिटी के अलग-अलग भाषारूपी राजनीतिक विभेद जानि-बुझि थोपल गेल बुझैछ।
“It should be mentioned that, owing to my long connection with Bihar, I refrained from taking any part in investigating and deciding the territorial disputes between Bihar and West Bengal, and Bihar and Orissa – S.R.C Chairman, Hon. S. Fazl Ali. एहि पाँति सँ बिहार-बंगाल, बिहार-उडीसा सीमापर टिप्पणी अछि जे आयोग अध्यक्ष अपन अनुभवक आधारकेँ सर्वोपरि मानि अनुसंधानसँ बचबाक बात केने छथि।
मिथिला कतहु सँ एहि चर्चामें नहि पडल अछि। एकर मूल कारण आर जे किछु हो, लेकिन प्रोफेसर अलख निरंजन सिंह आ प्रोफेसर प्रभाकर सिंह द्वारा प्रस्तुत शोध पत्र: Finding Mithila Between India's Centre And Periphery में उद्धृत एक निष्कर्स जे निम्न अछि एहि सँ पूर्ण सहमति आम राय बनैछ:
Sadly Dr. Lakshamn Jha and other leaders of this movement failed to connect the cause of a separate Mithila State with its entire population. Clearly, the language based call for a separate Mithila state did not stand the test of the caste-based pluralism that the region enjoys. Very clearly the Dalit and other communities that have been victim of the age old Hindu orthodoxy and ossified Brahminism distanced themselves from such Maithil identification. But, as discussed in what follows, the failure of the movement did harm the region in some ways. The article connects
Bihar’s present day flood-led destruction and the subsequent migration of people to the industrialised States of the country to the failure of Maithil movement. Thus, instead of seeking to ignite the movement on the urges of Sanskritic-Brahminical elitism, the Maithil leaders should have generated a socialist-linguist movement as the grass-root
level in favour of legitimacy.
उपरोक्त निष्कर्समें स्पष्ट कैल गेल अछि आन्दोलनकेँ आमजनतक पहुँचयसँ रोकल गेल, आन्तरिक वा बाह्य जाहि कारणसँ किऐक नहि हो... मार्गदर्शन सेहो समुचित अछि जे यथार्थक धरातलसँ जोडि जाहि जातीय विविधताक संस्कृति वास्तवमें मिथिला रहल तेकर असलियतकेँ आत्मसात् करैत राज्यक माँग सँ सर्वसाधारणकेँ जोडब आवश्यक अछि। मिथिलामें एखन धरि सामाजिक संगठन, बुद्धिजीवी संगठन या कोनो संघर्ष समिति यथार्थक धरातल सँ एहि मुद्दाकेँ मिथिला क्षेत्रक तथाकथित सीमा धरि नहि जोडि सकल अछि। नहिये एहि दिशामें कोनो राजनीतिक दल द्वारा कहियो कोनो प्रयास भेल - नहिये कोनो एहेन सांस्कृतिक क्षेत्रीय एकता लोक-जुडावकेर द्योतक लोक संस्कृति, पर्व वा परंपरा द्वारा मिथिलाक सांस्कृतिक अखण्डताकेँ कायम राखल जा सकल। सकारात्मक पहल सेहो कोनो तेहेन नहि भऽ सकल जाहि के कारण गंगा उत्तर वा दक्खिन कोनो तरहक आपसी जुडाव के विशालता बनैत।
वर्तमान सुगबुगाहट आ मिथिला राज्यक माँग लेकिन फेर तीव्र भेल जा रहल अछि। एक बेर पूर्वहिके भाँति आँध्र समान तेलंगानाक गठनके बात मिथिला सहित अनेको छोट राज्यक माँगकेँ तीव्रता प्रदान केलक अछि आ फेर दोसर बेर राज्य पुनर्गठन आयोग के स्थापनाक माँग करैत संबोधन करबाक माँग राजनीतिक परिवेशमें उठय लागल अछि। एम्हर पुरान आ नव संस्था सभ आपसी एकता करैतो राज्यक संघर्षकेँ जन-सरोकारक विषय बनाबय लेल व्यग्र देखाइत अछि। सभ सऽ मुख्य दू बात जे परिवर्तन देखय में आयल अछि - मिथिला क्षेत्र के विशालता पर कैल जा रहल अभियानकेँ आम लोक सकारात्मक रूपमें ग्रहण करय लागल अछि आ राज्य केर आवश्यकता उपेक्षा विरुद्ध स्वराज्यक स्थापना थीक सेहो बुझय लागल अछि। संगहि आब संघर्षक क्षेत्रमें नहि केवल विद्वत् बुढ-पुरान लोक टा छथि, वरन् युवा-शक्तिमें अपन संवैधानिक अधिकार प्रति जागृति सेहो प्रसार होवय लागल अछि। लिपि, भाषा, साहित्य, संस्कृति सभ किछु विलोपान्मुख होइत देखि आब राज्यक चिन्ता आम बनब स्वाभाविके छैक। तहिना जाति-पातिमें तोडब आ वोट-बैंक राजनीति टा करब नहि कि असलियतके विकास आनब, एहि सभ सँ पीडा आमजनकेँ होयब सेहो स्पष्ट अछि। स्वराज्य लेल जनयुद्ध तखनहि होइछ जखन ई देखार भऽ जाइछ जे वर्तमान प्रशासन-व्यवस्थापन कथमपि उपेक्षा दूर नहि करत, उलटा विभिन्न तरहक राजनीतिक खेलसँ क्षेत्रीय विशिष्टताके नाश करत। मिथिला राज्यक औचित्य आब जन-सरोकारके रूपमें परिणत भेल जा रहल अछि।


text:
Abhinav Jha: An Emerging Young Maithil Filmmaker
उभरैत युवा निर्देशक अभिनव झाक अभिनव प्रयास- "एक्सपायर्ड ब्यॉज"(लघु फ़िल्म)
विगत किछु वर्षमें मिथिलाक कोईखसं प्रतिभावान कलाकार आर फ़िल्मकारक उदभव
भेल अछि ,जिनकामें जोश, तकनीकी ज्ञानक संग संग अपन मातृभूमि मिथिलाके लेल
किछु उललेखनीय कार्य करयके आकांक्षा रखैत छैथ। एहन प्रतिभासपन्न आर
जोषियायल मैथिल छैथ अभिनव झा। मूलरुपसं
दरभंगा जिलाक कबिलपुरक रहनिहार अभिनव झा स्वतंत्र फ़िल्मकार छैथ जे सतत अपन
प्रतिभाके बेसी सं बेसी चमकाबय के अतिरिक्त, फ़िल्ममेकरक सब गुण ग्राह्य
करबामें लागल रहैत छैथ। एक्स्ट्रीम्ज पिक्चर प्राइवेट लि. फ़ीचर्स बैनरके
अधीन हिनकर निर्द्शनमें बनल एकटा शॉर्ट फ़िल्म आबि रहल अछि- “एक्स्पायर्ड
ब्वायज” (हिन्दी) जेकि तीन दोस्त शिवा, विजय एवं मनीषक जीनगीक दुखद कहानी
कहि रहल अछि। ई तीनू दोस्त अपन गाम-घर आर माय-बाबूजीके छोड़िकय पढाई-
लिखाईमें लागल रहैत अछि मुदा किछु कुसंगतिमें पड़िकए अपराध, ड्रग्स तथा आर
किछु गलत काजमें लिप्त भए जायत छैथ । परिणामस्वरुप, हिनका तीनूके अपन गलत
काजक परिणाम भोग पड़ैत छैन। गलतीक भान भेला पर मात्र पश्चाताप करैत रहैत
जायत छैथ। नीक कथा-वस्तु पर नीक फ़िल्मायल फ़िल्म छी। ई फ़िल्म हिनकर पहिल प्रयास छैन। फ़िल्मक कलाकारमें धीरज
पाण्डेय, उज्जवल शंकर, चंदन चौधरी , जीशान खान आदि छैथ। फ़िल्मक सफ़लताक संग
संग नवोदित कलाकार आर युवा निर्देशक अभिनव झाके बहुत रास शुभकामना !!